text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kuthemba mazgu ghautesi ghakuyowoya vya tempile la Yehova (1-11)
-
Tempile lizgokenge nga ni Shilo (12-15)
-
Chiuta wakukana kusopa mwadango waka (16-34)
7 Mazgu agho ghakiza kwa Yeremiya kufuma kwa Yehova, ghakuti:
2 “Yimilira pa chipata cha nyumba ya Yehova, upharazge uthenga uwu: ‘Pulikani mazgu gha Yehova, mose imwe ŵanthu ŵa Yuda, imwe mukunjira mu vipata ivi kukasindamira Yehova.
3 Yehova wa mawumba, Chiuta wa Israyeli, wakuti: “Sinthani nthowa zinu na machitiro ghinu, ndipo nimuzomerezganinge kulutilira kukhala mu malo agha.+
4 Mungathembanga mazgu ghautesi yayi, ghakuti: ‘Ili ni tempile la Yehova, tempile la Yehova, tempile la Yehova!’+
5 Pakuti usange mwasintha nadi nthowa zinu na machitiro, usange mwakoleska nadi urunji pakati pa munthu na mzengezgani wake,+
6 usange mukuyuzga chara ŵalendo, ŵalanda, na vyokoro,+ usange mukuthiska chara ndopa zambura mulandu mu malo agha, ndiposo usange mukulondezga chara ŵachiuta ŵanyake na kujipweteka mwekha,+
7 mbwenu nimuzomerezganinge kulutilira kukhala mu malo agha, mu charu icho nkhapeleka ku ŵasekuru ŵinu kuŵa chawo nyengo zose.”’”
8 “Kweni imwe mukuthemba mazgu ghautesi,+ ndipo ghamupaninge chandulo chilichose chara.
9 Kasi mungiba,+ kukoma ŵanthu, kuchita uleŵi, kulapa mwautesi,+ kupeleka sembe kwa Baala,+ na kulondezga ŵachiuta ŵanyake awo mukaŵamanya chara,
10 na kwiza kuzakimilira pamaso pane mu nyumba iyi, yeneiyo yikuchemeka na zina lane na kuyowoya kuti: ‘Tiponoskekenge,’ nangauli mukuchita vinthu vyose ivi vyaukazuzi?
11 Kasi nyumba iyi, iyo yikuchemeka na zina lane yazgoka mphanji ya ŵakupoka vyaŵene kwa imwe?+ Ine najiwonera nekha,” wakuti Yehova.
12 “‘Kweni sono lutani ku malo ghane mu Shilo,+ uko nkhadankha kuŵikako zina lane,+ mukawone icho nili kuchita nagho chifukwa cha uheni wa ŵanthu ŵane, Israyeli.+
13 Yehova wakuti: ‘Kweni mukalutilira kuchita vinthu ivi, ndipo nanga nkhayowoya namwe kaŵirikaŵiri, mukapulika chara.+ Nkhamuchemaninge, kweni mukathanika yayi.+
14 Ntheura, nga umo nkhachitira na Shilo, ndimo nichitirenge na nyumba iyo yili na zina lane,+ iyo imwe mukugomezga,+ kweniso malo agha, agho nkhamupani imwe na ŵasekuru ŵinu.+
15 Nimutayaninge kumufumiskanipo pamaso pane, nga umo nkhatayira ŵabali ŵinu, mphapu yose ya Efurayimu.’+
16 “Kweni iwe, ungaŵalomberanga chara ŵanthu aŵa. Ungaŵaliliranga chara, kuŵalombera panji kuŵaŵeyelelera kwa ine,+ pakuti nikupulikenge yayi.+
17 Kasi ukuwona yayi ivyo ŵakuchita mu misumba ya Yuda na mu misewu ya mu Yerusalemu?
18 Ŵana ŵakuthenya nkhuni, ŵawiskewo ŵakupemba moto, ndipo ŵawoli ŵawo ŵakukonkha nthimphwa kuti ŵapange vibama vyakupeleka sembe kwa Fumukazi ya Kuchanya.+ Ŵakupungulira ŵachiuta ŵanyake sembe zachakumwa kuti ŵanikwiyiske.+
19 Yehova wakuti: ‘Kweni kasi ŵakupweteka ine? Asi ŵakujipweteka ŵekha, na kujikhozga soni?’+
20 Ntheura Fumu Yikuru Yehova yikuti: ‘Wonani, ukali na kutukutwa kwane vipungulikenge pa malo agha,+ pa munthu na chinyama, pa makuni ghamuthondo na chipambi cha mu munda. Uwotchenge, ndipo uzimwikenge chara.’+
21 “Yehova wa mawumba, Chiuta wa Israyeli, wakuti: ‘Chitaninge, sazgani sembe zinu zakotcha zamsuma na sembe zinu zinyake na kurya nyama.+
22 Pakuti mu zuŵa ilo nkhafumiskira ŵasekuru ŵinu mu charu cha Eguputo, nkhaŵaphalirapo yayi panji kuŵalangura vya sembe zakotcha zamsuma na sembe zinyake.+
23 Kweni nkhaŵapa dango lakuti: “Pulikirani mazgu ghane, ndipo niŵenge Chiuta winu, imwe muŵenge ŵanthu ŵane.+ Mwendenge mu nthowa zane zose izo namuphalirani, mwakuti vinthu vimwenderani makora.”’+
24 Kweni ŵakapulika chara panji kuthya khutu,+ ŵakenda kuyana na maghanoghano ghawo, ŵakachita mtafu na kulondezga mtima wawo uheni.+ Ŵakawelera nyuma, kuya kunthazi chara,
25 kwamba mu zuŵa ilo ŵasekuru ŵinu ŵakafumira mu charu cha Eguputo m’paka muhanya uno.+ Ntheura nkhalutilira kumutumirani ŵateŵeti ŵane wose ntchimi, kuŵatuma zuŵa na zuŵa, kaŵirikaŵiri.+
26 Kweni ŵakakana kunipulikira, ŵakathya chara khutu lawo.+ Ŵakaŵa ŵamtafu, ndipo ŵakachita uheni chomene kuluska ŵasekuru ŵawo.
27 “Wamuŵaphalira mazgu ghose agha,+ kweni ŵamukupulika yayi. Wamuŵachema, kweni ŵamuthanika yayi.
28 Ndipo wamuti kwa iwo: ‘Uwu ni mtundu uwo ukapulikira chara mazgu gha Yehova Chiuta wake na kukana kulangika. Kugomezgeka kwamara, ndipo kukuzunulika chara nanga mphakati pawo.’+
29 “Meta sisi lako lambura kumeteka na kulitaya, ndipo wuska chitengero pachanya pa tumapiri twambura kanthu, pakuti Yehova wawukana muwiro uwu na kuwusida, chifukwa wamukwiyiska.
30 Yehova wakuti: ‘Ŵanthu ŵa Yuda ŵachita uheni pamaso pane. Ŵaŵika ŵangoza ŵawo ŵakuseluska mu nyumba iyo yikuchemeka na zina lane, mwakuti ŵayifipiske.+
31 Ŵazenga malo ghapachanya gha Tofeti, agho ghali mu Dambo la Mwana wa Hinomu,+ kuti ŵawotchenge ŵana ŵawo ŵanalume na ŵanakazi pa moto,+ chinthu icho nindaŵalangurepo, ndipo chindizepo mu mtima wane.’+
32 “Yehova wakuti: ‘Ntheura wonani, mazuŵa ghakwiza, apo malo agha ghazamuchemekaso Tofeti chara panji Dambo la Mwana wa Hinomu, kweni Dambo Lakukomerapo. Ŵamusunga vitanda mu Tofeti m’paka mwamusoŵa malo.+
33 Ndipo vitanda vya ŵanthu aŵa vizamuŵa vyakurya vya viyuni vyamudera na vikoko vya pa charu, kwamuŵavya wakuvichimbizga.+
34 Namulekeska mazgu ghakuzaya na mazgu ghakusekelera, mazgu gha mwenenthengwa na mazgu gha mwali,+ mu misumba ya Yuda na mu misewu ya mu Yerusalemu, pakuti charu chamuŵa mahami.’”+
Tumizgani
Tumizgani
Yeremiya 7
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=24&Chapter=7&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D24%26Chapter%3D7%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text: 15 Mzimu wa Chiuta ukiza pa Azariya mwana wa Odedi.2 Ntheura wakaluta kukakumana na Asa, wakati: “Pulikani, imwe Asa na Yuda yose na Benjamini. Yehova wali namwe apo imwe muchali nayo.+ Usange mukumupenja, mumusangenge,+ kweni usange mukumusida, nayo wamusidaninge.+3 Pakuti Israyeli wakakhala nyengo yitali* kwambura Chiuta waunenesko, kwambura wasembe wakusambizga, kweniso kwambura dango.+4 Kweni ŵakati ŵawelera kwa Yehova Chiuta wa Israyeli mu suzgo yawo na kumupenja, wakasangika.+5 Mu nyengo zira, pakaŵavya munthu wakwenda mwakufwasa,* chifukwa chakuti kukaŵa vitimbaheti vikuru pakati pa wose awo ŵakakhalanga mu vyaru.6 Mtundu ukaparanyikanga na mtundu unyake, msumba na msumba unyake, chifukwa Chiuta wakaŵatimbanizga na suzgo ya mtundu uliwose.+7 Kweni imwe, muŵe ŵankhongono, mungathikanga lusoko yayi,*+ chifukwa mupokerenge njombe pa mulimo winu.”8 Asa wakati wapulika waka mazgu agha na uchimi wa Odedi ntchimi, wakakhwima mtima, wakafumiskamo ŵangoza ŵakuseluska mu charu chose cha Yuda+ na Benjamini kweniso mu misumba iyo wakapoka mu chigaŵa cha mapiri cha Efurayimu, ndipo wakawezgerapo jotchero la Yehova ilo likaŵa panthazi pa khonde la Yehova.+9 Kufuma apo, wakawunganya Yuda yose na Benjamini, na ŵalendo awo ŵakaŵa nawo kufuma kwa Efurayimu, Manase, na Simiyoni,+ pakuti ŵanandi chomene ŵakagwenthera kwa iyo kufuma ku Israyeli ŵakati ŵawona kuti Yehova Chiuta wake wakaŵa nayo.10 Ntheura ŵakawungana ku Yerusalemu mu mwezi wachitatu wa chaka cha 15 cha kuwusa kwa Asa.11 Pa zuŵa lira ŵakapeleka sembe kwa Yehova kufuma pa vinthu ivyo ŵakayora ku nkhondo, ng’ombe 700 na mberere 7,000.12 Kweniso ŵakanjira mu phangano kupenja Yehova Chiuta wa ŵasekuru ŵawo na mtima wawo wose kweniso umoyo wawo wose.+13 Yose uyo wakapenjako chara Yehova Chiuta wa Israyeli wakeneranga kukomeka, kwali ni muchoko panji mukuru, mwanalume panji mwanakazi.+14 Ntheura ŵakachita chilapo kwa Yehova na lizgu likuru, pamoza na kuchemerezga mwachimwemwe, na kulira kwa mbata na veve.*15 Yuda yose wakasekelera na chilapo, pakuti ŵakachita chilapo na mtima wawo wose, ŵakamupenja mwamwamphu, ndipo wakasangika.+ Yehova wakalutilira kuŵapa chipumulo kosekose.+16 Asa themba wakawuskapo Maka+ buya wake pa udindo wake wa ufumukazi, chifukwa wakapanga chikozgo chakuseluska kuti ŵanthu ŵasopenge chikhuni chakupatulika.*+ Asa wakadumulira pasi chikozgo chakuseluska chira, wakachivikita na kuchiwotchera mu Dambo la Kidironi.+17 Kweni malo ghapachanya ghakafumiskikamo chara+ mu Israyeli.+ Ndipouli, mtima wa Asa ukaŵa wakufikapo* umoyo wake wose.*+18 Wakatora vinthu ivyo iyo na awiske ŵakavituŵiska na kuvinjizga mu nyumba ya Chiuta waunenesko, siliva, golide, na viteŵetero vyakupambanapambana.+19 Kukaŵavya nkhondo m’paka mu chaka cha 35 cha kuwusa kwa Asa.+

robotstxt: allowed

filter: keep


text:
“Tiyizerezgenge chara nyumba ya Chiuta withu” (39)
10 Awo ŵakachitira ukaboni phangano ili na kuŵikapo chidindo chawo+ ŵakaŵa:Kazembe* Nehemiya mwana wa Hakaliya,Zedekiya,2 Seraya, Azariya, Yeremiya,3 Pashuri, Amariya, Malikiya,4 Hatushi, Shebaniya, Maluki,5 Harimu+, Meremoti, Obadiya,6 Daniyeli,+ Ginetoni, Baruki,7 Meshulamu, Abiya, Miyamini,8 Maziya, Biligayi, na Shemaya. Aŵa mbasembe.*9 Ŵalevi: Yeshuwa mwana wa Azaniya, Binuyi wakufuma ku ŵana ŵa Henadadi, Kadimiyeli,+10 na ŵabali ŵawo Shebaniya, Hodiya, Kelita, Pelaya, Henani,11 Mika, Rehobu, Hashabiya,12 Zakuri, Sherebiya,+ Shebaniya,13 Hodiya, Bani, na Beninu.14 Ŵalara ŵa ŵanthu: Paroshi, Pahati-mowabu,+ Elamu, Zatu, Bani,15 Buni, Azigadi, Bebayi,16 Adoniya, Bigivayi, Adini,17 Ateri, Hezekiya, Azuri,18 Hodiya, Hashumu, Bezayi,19 Harifu, Anatoti, Nebayi,20 Magipiyashi, Meshulamu, Heziri,21 Meshezabeli, Zadoki, Yaduwa,22 Pelatiya, Henani, Anaya,23 Hosheya, Hananiya, Hashubu,24 Haloheshi, Piliha, Shobeki,25 Rehumu, Hashabina, Maseya,26 Ahiya, Hanani, Anana,27 Maluki, Harimu, na Bana.28 Ŵanthu ŵanyake wose, ŵasembe, Ŵalevi, ŵalinda ŵa pa vipata, ŵakwimba, ŵateŵeti ŵa pa tempile,* na waliyose uyo wakajipatura ku ŵanthu ŵa mu vyaru kuti walondezgenge Dango la Chiuta waunenesko,+ pamoza na ŵawoli ŵawo, ŵana ŵawo ŵanalume na ŵanakazi, wose awo ŵakaŵa na mahara gha kumanya tunthu na kupulikiska,*29 ŵakademelera ku ŵabali ŵawo, ŵanthu ŵawo ŵakuchindikika. Ŵakajikaka na nthembo na chilapo, kuti ŵendenge mu Dango la Chiuta waunenesko, ilo wakapeleka kwizira mwa Mozesi, muteŵeti wa Chiuta waunenesko. Kweniso kuti ŵasungilirenge mwakupwelelera malango ghose gha Yehova Fumu yithu, vyeruzgo vyake, na ulongozgi wake.30 Tipelekenge chara ŵana ŵithu ŵasungwana ku ŵanthu ŵa mu charu, ndipo titorenge chara ŵana ŵawo ŵasungwana kupeleka ku ŵana ŵithu ŵanalume.+31 Usange ŵanthu ŵa mu charu ŵakwiza na malonda ghawo na mtundu uliwose wa vyakurya kuzakaguliska pa zuŵa la Sabata, tigurengeko kalikose yayi kwa iwo pa zuŵa la Sabata+ panji pa zuŵa lakupatulika.+ Vipasi vya mu chaka cha 7+ tivilekenge waka, tilozgenge chara ngongoli yiliyose iyo yakhalako.+32 Tikajiŵikiraso dango lakuti waliyose wa ise wapelekenge chimoza cha vigaŵa vitatu vya shekele* chaka na chaka kuti viwovwirenge pa uteŵeti wa pa nyumba* ya Chiuta withu.+33 Viwovwirenge pa chingwa chakulongora,+ sembe ya vyamuminda+ ya nyengo zose, sembe yakotcha ya nyengo zose pa Masabata+ na myezi yiphya,+ pa viphikiro vyakupatulika,+ pa vinthu vyakupatulika, pa sembe za kwananga+ kuphepiskira Israyeli, na pa mulimo wose wa nyumba ya Chiuta withu.34 Tikachitaso mphenduzga* pa kapelekero ka nkhuni zakuti ŵasembe, Ŵalevi, na ŵanthu ŵapelekenge ku nyumba ya Chiuta withu kuyana na nyumba za ŵadada ŵithu, pa nyengo zakutemeka, chaka na chaka, kuti zigolerenge pa jotchero la Yehova Chiuta withu, umo vili kulembekera mu Dango.+35 Chaka na chaka, tizenge ku nyumba ya Yehova+ na vipambi vyakwamba kucha vya charu chithu na vipambi vyakwamba kucha vya khuni lililose lakupambika vipambi.36 Tipelekengeso ŵana ŵithu ŵakwamba na viŵeto vithu vyakwamba,+ kuyana na ivyo vili kulembeka mu Dango, ng’ombe zithu na mberere zithu zakwamba kubabika. Tizenge navyo ku nyumba ya Chiuta withu, ku ŵasembe awo ŵakuteŵetera pa nyumba ya Chiuta withu.+37 Vipasi vyakwamba vya ufu wasengasenga,+ vyakupeleka vithu, chipambi cha khuni la mtundu uliwose,+ vinyo liphya, na mafuta,+ tizenge navyo ku ŵasembe mu vipinda vyakusungiramo* vya nyumba ya Chiuta withu,+ pamoza na chakhumi cha mu charu chithu ku Ŵalevi, pakuti Ŵalevi+ ndiwo ŵakuwunjika vyakhumi mu misumba yithu yose iyo ŵanthu ŵakulima.38 Ŵasembe, ŵana ŵa Aroni, ŵaŵenge pamoza na Ŵalevi para Ŵalevi ŵakuwunjika chakhumi. Ŵalevi nawo ŵatorenge chakhumi kufuma pa chakhumi icho ŵakupokera na kupeleka ku nyumba ya Chiuta withu,+ ku vipinda vya nyumba yakusungiramo* vinthu.39 Pakuti Ŵaisrayeli na Ŵalevi ŵakwenera kwiza na vyakupeleka,+ tirigu, vinyo liphya, na mafuta,+ ku vipinda vyakusungiramo.* Nakuti ndiko kuli viteŵetero vya malo ghakupatulika, kuliso ŵasembe awo ŵakuteŵetera, ŵalinda ŵa pa vipata, na ŵakwimba. Tiyizerezgenge chara nyumba ya Chiuta withu.+
Mazgu Ghamusi
^ Panji kuti, “Tirishata,” zina Lachiperesiya la mulongozgi wa chigaŵa.


text: 16 Mu chaka cha 17 cha Peka mwana wa Remaliya, Ahazi+ mwana wa Yotamu themba la Yuda wakaŵa themba.2 Ahazi wakaŵa themba wali na vyaka 20, ndipo wakawusa vyaka 16 mu Yerusalemu. Wakachita vyakwenelera chara pamaso pa Yehova Chiuta wake, kupambana na umo wakachitira Davide sekuru wake.+3 Kweni wakenda mu nthowa za mathemba gha Israyeli.+ Wakajumphiska mwana wake pa moto,+ kulondezga maluso ghaukazuzi gha ŵamitundu+ awo Yehova wakaŵachimbizga panthazi pa Ŵaisrayeli.4 Wakapelekanga sembe na kusunkhizga vyakununkhira pa malo ghapachanya,+ pa tumapiri, na musi mwa khuni lililose lakuvwinthuka.+5 Penepapo Rezini themba la Siriya na Peka mwana wa Remaliya themba la Israyeli ŵakiza kuzakarwa nkhondo na Yerusalemu.+ Ŵakamuzingilizga Ahazi kweni ŵakatondeka kupoka msumba.6 Rezini themba la Siriya wakawezgera Elati+ kwa Edomu na kufumiskamo Ŵayuda* awo ŵakaŵa mu Elati. Ndipo Ŵaedomu ŵakanjira mu Elati na kukhala mwenemumo m’paka lero.7 Ntheura Ahazi wakatuma mathenga kwa Tigilati-pilesera+ themba la Asiriya, wakati: “Nili muteŵeti wako na mwana wako. Wize uniponoske mu woko la themba la Siriya na mu woko la themba la Israyeli awo ŵakuniwukira.”8 Penepapo Ahazi wakatora siliva na golide ilo likasangika mu nyumba ya Yehova na mu vyakusungiramo usambazi wa nyumba ya themba. Wakavituma kwa themba la Asiriya kuŵa chimbundi.+9 Themba la Asiriya likapulika pempho lake, likaluta na kupoka Damaseko, likatolera ŵanthu ku wuzga ku Kiri,+ ndipo likakoma Rezini.+10 Themba Ahazi likaluta kukakumana na Tigilati-pilesera themba la Asiriya ku Damaseko. Likati lawona jotchero ilo likaŵa mu Damaseko, themba Ahazi likatumira Yuriya wasembe* pulani ya jotchero, kawonekero kake na kapangikiro kake.+11 Yuriya+ wasembe wakazenga jotchero+ kuyana na ulongozgi wose uwo themba Ahazi likamutumira kufuma ku Damaseko. Yuriya wasembe wakamara kuzenga jotchero apo themba Ahazi likaŵa lichali ku Damaseko.12 Themba likati lawerako ku Damaseko na kuwona jotchero, likasendelera ku jotchero na kupelekerapo sembe.+13 Ndipo pa jotchero lira likalutilira kupelekerapo sembe yake yakotcha na kusunkhizgapo vyakununkhira. Likathirangapo sembe ya chakumwa na kumijapo ndopa za sembe zake zawenenawene.14 Ahazi wakasamuska jotchero lamkuŵa+ ilo likaŵa pamaso pa Yehova panthazi pa nyumba, pakati pa jotchero lake na nyumba ya Yehova, wakaliŵika kumpoto kwa jotchero lake.15 Themba Ahazi likalangura Yuriya+ wasembe kuti: “Pa jotchero likuru+ ili uwotcherengepo sembe yakotcha ya mulenji, na sembe ya vyamuminda ya mise.+ Upelekengepo sembe yakotcha ya themba na sembe yake ya vyamuminda, kweniso sembe zakotcha, sembe za vyamuminda, na sembe za chakumwa za ŵanthu wose. Umijirengepo ndopa zose za sembe yakotcha na ndopa zose za sembe zinyake. Kweni jotchero lamkuŵa ili, niwonenge ivyo ningachita nalo.”16 Yuriya wasembe wakachita vyose ivyo themba Ahazi likalangura.+17 Themba Ahazi likacheketa ivyo vikaŵikika mumphepete mwa vyakuyegheramo+ na kuwuskapo viŵiya vyake.+ Likawuskapo Nyanja pachanya pa ng’ombe zamkuŵa+ izo zikayikhozganga ndipo likayikhazika pasi apo ŵakazgapo malibwe.+18 Likawuskako ku nyumba ya Yehova malo agho ghakaŵa na mtenje. Malo agha ŵakakhalangamo pa Sabata, ndipo ghakazengeka mu nyumba na pa mulyango wakuwaro wa themba. Likachita nthena chifukwa cha kopa themba la Asiriya.19 Mdauko unyake wose wa Ahazi na ivyo wakachita, asi vili kulembeka mu buku la mdauko wa mu nyengo za mathemba gha Yuda?+20 Ahazi wakagona na ŵasekuru ŵake, wakasungika pamoza na ŵasekuru ŵake mu Msumba wa Davide. Mwana wake Hezekiya*+ wakaŵa themba mu malo ghake.


text:
UTEŴETI NA UMOYO WACHIKHRISTU–KABUKU KA MAUNGANO MAY 2016
Umo Tingapharazgira
Umo tingagaŵira Gongwe la Mulinda kweniso buku la Baibolo Likusambizgachi? Namwe lembani umo mungakapharazgira pakutolera viyelezgero ivi.
MAZGU GHA CHIUTA MBUSAMBAZI
Yehova Wakukondwa Para Tikulombera Ŵanyithu
Chiuta wakaphalira Yobu kuti walombere ŵanyake ŵatatu awo ŵakamunyozanga. Kasi Yobu wakatumbikika wuli chifukwa cha chipulikano na kuzizipizga kwake? (Yob 38-
UMOYO WACHIKHRISTU
Kasi Mukugwiliskira Ntchito JW Library?
Kasi mungayisanga wuli pulogiramu iyi? Kasi yingamovwirani wuli pa maungano kweniso mu upharazgi?
MAZGU GHA CHIUTA MBUSAMBAZI
Tikwenera Kuchindika Yesu Kuti Tiŵe pa Mtende na Yehova
Kasi mitundu yikuchita wuli na mazaza gha Yesu? Chifukwa wuli ntchakuzirwa kuti tichindikenge Yesu, Themba ilo Chiuta wali kuphakazga? (Salimo 2)
MAZGU GHA CHIUTA MBUSAMBAZI
Ni Njani Wangaŵa Mulendo mu Hema la Yehova?
Salimo 15 likulongosora munthu uyo Yehova wakukhumba kuti waŵe mubwezi wake.
UMOYO WACHIKHRISTU
Umo Mungagwiliskira Ntchito JW Library
Umo mungagwiliskira ntchito pulogiramu iyi pakusambira pamwekha, pa maungano, na mu upharazgi.
MAZGU GHA CHIUTA MBUSAMBAZI
Mauchimi Ghakulongosora Makora vya Mesiya
Wonani umo mauchimi gha Mesiya gha mu Salimo 22 ghakafiskikira mwa Yesu.
MAZGU GHA CHIUTA MBUSAMBAZI
Gomezgani Yehova Kuti Muŵe na Chikanga
Kasi chingatovwira ntchivichi kuti tiŵe na chikanga nga ni Davide? (Salimo 27)


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
33 “Kweni sono, a Yobu, naŵeya, pulikani mazgu ghane,
Tegherezgani vyose ivyo nkhuyowoya.
2 Wonani! Nijurenge mulomo wane,
Lulimi lwane luyowoyenge.
3 Mazgu ghane ghakupharazga kunyoloka kwa mtima wane,+
Ndipo milomo yane yikuyowoya mwaunenesko ivyo nkhumanya.
4 Mzimu wa Chiuta ndiwo ukanipanga,+
Ndipo mvuchi wa Wankhongonozose ukanipa umoyo.+
5 Nizgorani usange mungafiska,
Yowoyani fundo zinu pamaso pane, nozgekani.
6 Wonani! Nili nga ndimwe pamaso pa Chiuta waunenesko,
Naneso nkhawumbika kufuma ku dongo.+
7 Ntheura mungatenthemanga chifukwa cha kopa ine chara,
Ndipo mungafyenyekanga chifukwa cha ine chara.
8 Kweni mwayowoya mu makutu ghane,
Enya, napulikanga mazgu agha, apo mwatenge:
9 ‘Nili mutuŵa, wambura kwananga,+
Ndine wakutowa, wambura ubudi.+
10 Kweni Chiuta wakusanga vifukwa vyakunisuskira,
Wakuniwona kuŵa mulwani wake.+
11 Wakuŵika malundi ghane mu magwedi,
Wakulaŵisiska mendero ghane ghose.’+
12 Kweni mukuneneska chara pakuyowoya nthena, ntheura nimuzgoraninge kuti:
Chiuta ni mukuru chomene kuluska munthu.+
13 Chifukwa wuli mukudandawura nayo?+
Kasi ntchifukwa chakuti wakamuzgorani yayi mazgu ghinu ghose?+
14 Pakuti Chiuta wakuyowoya kamoza panji kaŵiri,
Kweni palije uyo wakutegherezga,
15 Mu loto, mboniwoni ya usiku,+
Apo tulo tuzito tukuwira ŵanthu,
Para ŵakugona pa mabedi ghawo.
16 Ndipo wakujura makutu ghawo,+
Na kuŵika chisambizgo chake pa iwo,
17 Kuti wawezge munthu ku kwananga,+
Na kuvikilira munthu ku kujikuzga.+
18 Chiuta wakuwezga umoyo wa munthu kuti uleke kuya ku khululu,+
Kuti umoyo wake uleke kuparanyika na lupanga.
19 Munthu wakuchenyeka na vyakuŵinya pa bedi lake,
Kweniso na kumwantha kwambura kuleka mu viwangwa vyake,
20 Mwakuti umoyo wake ukuseluka na chingwa,
Ndipo wakukana na chakurya chiwemi wuwo.+
21 Thupi lake lamara, likuwonekaso yayi,
Ndipo viwangwa vyake ivyo vikaŵa vyakubisika sono vili pakwerukweru.
22 Umoyo wake ukusendelera ku khululu,
Umoyo wake ukusendelera kwa awo ŵakumuchemera nyifwa.
23 Usange pali thenga lake,
Muyowoyeri yumoza pa ŵayowoyeri 1,000,
Kuti waphalire munthu icho ntchakunyoloka,
24 Chiuta wakumulongora lusungu, wakuti:
‘Muthaskani kuti waleke kukhilira ku khululu!+
Nasanga chiwombolero!+
25 Thupi lake liŵe lakunyilirika kuluska la uwukirano wake,+
Wawelere ku mazuŵa gha uwukirano wake apo wakaŵa wankhongono.’+
26 Waŵeyelerenge Chiuta,+ ndipo wamuzomerenge,
Wawonenge chisko chake na chimwemwe chikuru,
Chiuta wawezgerengepo urunji wake kwa munthu.
27 Munthu yura waphalirenge ŵanthu kuti,
‘Nananga+ ndipo nabendezga icho ntchakunyoloka,
Kweni nindapokere icho nkhwenera kupokera.
28 Wawombora umoyo wane kuti uleke kunjira mu khululu,+
Ndipo umoyo wane uwonenge ungweru.’
29 Enya, Chiuta wakuchita vinthu vyose ivi,
Wakuchitira munthu kaŵiri panji katatu,
30 Kuti wamuwezgeko ku khululu,
Mwakuti wangweluskike na ungweru wa umoyo.+
31 Tegherezgani, a Yobu! Pulikizgani kwa ine!
Khalani chete, lekani niyowoye.
32 Usange muli na chakuyowoya, nizgorani.
Yowoyani, pakuti nkhukhumba kulongora kuti muli ŵakunyoloka.
33 Usange mulije chakuyowoya, tegherezgani kwa ine,
Khalani chete, ndipo nimusambizganinge vinjeru.”
Tumizgani
Tumizgani
Yobu 33
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=18&Chapter=33&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D18%26Chapter%3D33%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ŵani na Cipulikano nga Ncha Mozesi
“Na cipulikano, Mozesi wakati wakura, wakakana kucemeka mwana wa mwana mwanakazi wa Faro.”—HEB. 11:24.
1, 2. (a) Kasi Mozesi wakacita vici apo wakaŵa na vyaka 40? (Wonani cithuzithuzi cakwamba.) (b) Cifukwa wuli Mozesi wakasankha kusuzgika pamoza na ŵanthu ŵa Ciuta?
MU EGUPUTO, Mozesi wakate wasangenge vinthu vinandi. Mukaŵa nyumba zikuruzikuru za ŵanthu ŵasambazi. Iyo wakaŵa mu nyumba yacifumu. “Wakasambizgika mu vinjeru vyose vya Ŵaeguputo,” ivyo panji vikaŵa vyakukhwaskana na luso, vya mu mlengalenga, masamu, na vinyake vyakukhwaskana na sayansi. (Mil. 7:22) Wakate waŵenge munthu musambazi kweniso wamazaza. Vinthu ivi, Mueguputo bweka wakate wavisangenge yayi.
2 Ndipouli, apo Mozesi wakaŵa na vyaka 40 wakacita cinthu ico cikwenera kuti cikazizika mbumba yacifumu iyo yikamulera mu Eguputo. Wakaleka nyumba yacifumu, na kusankha kukhala pamoza na ŵazga. Cifukwa wuli? Cifukwa cakuti wakaŵa na cipulikano. (Ŵazgani Ŵahebere 11:24-26.) Na cipulikano, Mozesi wakalaŵiska patali kuluska kulaŵiska pa vinthu vyakuthupi. Pakuti wakaŵa munthu wakutemwa vinthu vyauzimu, Mozesi wakaŵa na cipulikano mwa “Uyo ngwambura kuwoneka,” uyo ni Yehova. Wakaŵaso na cipulikano kuti malayizgo gha Ciuta ghafiskikenge.—Heb. 11:27.
3. Kasi nkhani iyi yizgorenge mafumbo wuli?
3 Nase tikwenera kulaŵiska patali kuluska pa vinthu vyakuthupi ivyo tikuviwona. Tikwenera kuŵa “mtundu uwo uli na cipulikano.” (Heb. 10:38, 39) Kuti tikhozge cipulikano cithu, tiyeni tisande fundo zakukhwaskana na Mozesi izo zili pa Ŵahebere 11:24-26. Apo tikucita nthena, tiyeni tisange mazgoro gha mafumbo agha: Kasi cipulikano cikamovwira wuli Mozesi kuti wakane makhumbiro gha thupi? Kasi cipulikano cikamovwira wuli kuti walutilire kuzirwiska uteŵeti wake apo wakatombozgekanga? Ndiposo cifukwa wuli Mozesi “wakalaŵiska dodoli pa njombe yakuzakapelekeka”?
WAKAKANA MAKHUMBIRO GHA THUPI
4. Kasi Mozesi wakamanya vici pa nkhani ya ‘vyakukondweska vya kwananga’?
4 Na cipulikano, Mozesi wakamanyanga kuti ‘vyakukondweska vya kwananga’ ni vya nyengo yicoko waka. Ŵanji panji ŵakawonanga vinthu mwakupambanako. Cifukwa wuli? Cifukwa ŵakaŵa kuti ŵawona Eguputo, uyo wakaŵa wakuzura na vikozgo kweniso vyamizimu, wakura na kuŵa muwuso wa pa caru cose, peneapo ŵanthu ŵa Yehova ŵakaŵa ŵazga. Ndipouli, Mozesi wakamanyanga kuti Ciuta wangasintha vinthu. Nangauli vinthu vikaŵa nga vikuŵayendera makora ŵanthu awo ŵakajikhorweskanga ŵekha, kweni Mozesi wakaŵa na cipulikano kuti ŵaheni ŵaparanyikenge. Lekani wakapusikika yayi na “vyakukondweska vya nyengo yicoko waka vya kwananga.”
5. Kasi nchivici ico cingatovwira kuti tikane “vyakukondweska vya nyengo yicoko waka vya kwananga”?
5 Kasi imwe mungacita wuli kuti mukane “vyakukondweska vya nyengo yicoko waka vya kwananga”? Kumbukani kuti vyakukondweska vya kwananga ni vya kanyengo kacoko waka. Na maso gha cipulikano, wonani kuti “caru cikuluta, ntheura pera makhumbiro ghake.” (1 Yoh. 2:15-17) Ghanaghanirani ivyo vizamucitikira ŵakwananga awo ŵakuleka kupera. Iwo ŵali ‘mu malo gha utelezi, ŵakukulukenge na vyakofya.’ (Sal. 73:18, 19) Ntheura, para tayezgeka kuti ticite kwananga, tijifumbenge kuti: ‘Kasi nkhukhumba kuti umoyo wane uzakaŵe wuli munthazi?’
6. (a) Cifukwa wuli Mozesi wakakana “kucemeka mwana wa mwana mwanakazi wa Faro”? (b) Cifukwa wuli tingati Mozesi wakasankha makora vinthu?
6 Kweniso cipulikano cikawovwira Mozesi pakusankha nchito. “Na cipulikano, Mozesi wakati wakura, wakakana kucemeka mwana wa mwana mwanakazi wa Faro.” (Heb. 11:24) Mozesi wakaghanaghanapo yayi vyakuti wangateŵetera Ciuta uku wali mu nyumba yacifumu na kugwiliskira nchito cuma na udindo wake kuti wawovwire ŵabali ŵake, Ŵaisrayeli. M’malo mwake, iyo wakaŵikapo mtima kuti watemwe Yehova na mtima wake wose, umoyo wake wose na nkhongono zake zose. (Dute. 6:5) Cifukwa cakuti wakasankha makora, Mozesi wakasuzgikapo maghanoghano yayi. Pambere pandajumphe nyengo yitali, vyuma vyose vya Ŵaeguputo ivyo wakasida, vikaskogheka na Ŵaisrayeli. (Ex. 12:35, 36) Faro wakakhozgeka soni ndipo wakakomeka. (Sal. 136:15) Kweni Mozesi wakapona ndipo Ciuta wakamutuma kulongozga mtundu wose wa Israyeli. Nadi, vinthu vikamwendera makora pa umoyo wake.
7. (a) Kuyana na Mateyu 6:19-21, cifukwa wuli tikwenera kujisungira usambazi wamuyirayira? (b) Longosorani cakucitika ico cikulongora mphambano pakati pa usambazi wakuthupi na wauzimu.
7 Usange ndimwe muteŵeti wa Yehova muwukirano, kasi cipulikano cingamovwirani wuli kuti musankhe makora nchito? Usange mukughanaghanira vya munthazi, ndikuti muli na vinjeru. Kweni kasi cipulikano cinu mu malayizgo gha Ciuta cimovwiraninge kuti mujisungire usambazi wa kanyengo kacoko waka panji wamuyirayira? (Ŵazgani Mateyu 6:19-21.) Fumbo ili ndilo Sophie, uyo wakaŵa na luso lwa kuvina, wakajifumba. Makampani gha vya kuvina mu United States, ghakalayizga kuti ghamulipilirenge sukulu kweniso kuti ghamupenge maudindo ghakurughakuru. Iyo wakati: “Cikaŵa cakukondweska comene kulumbika. Nakuti nkhajiwonanga nga nili wapacanya kuluska ŵanyane. Kweni nkhaŵa wakukondwa yayi.” Pamanyuma, Sophie wakalaŵilira vidiyo ya mutu wakuti, Ŵawukirano Ŵakufumba, Kasi Nicitenge Vici pa Umoyo Wane? (Young People Ask—What Will I Do With My Life?) Iyo wakati: “Nkhamanya kuti nkhatondekanga kusopa Yehova na mtima wane wose cifukwa cakuti caru cikanipanga usambazi kweniso cikanilumbanga. Nkhalomba kwa Yehova kufumira pasi pa mtima. Ndipo nkhaleka vya kuvina.” Kasi iyo wakuti wuli na ivyo wali kusankha? Wakati: “Nkhudandawurapo yayi cifukwa ca kuleka umoyo wane wakale. Mazuŵa ghano, nili wakukondwa fikepo. Nkhucita upayiniya na afumu ŵane. Tili ŵakumanyikwa yayi, ndipo tili na vinthu vicoko vyakuthupi. Kweni tili na Yehova, masambiro gha Baibolo, na vilato vyauzimu. Nkhudandawurapo yayi.”
8. Kasi ni ulongozgi wuli wa mu Baibolo uwo ungawovwira muwukirano kuti wasankhe makora cakucita pa umoyo wake?
8 Yehova ndiyo wakumanya vinthu ivyo ni viwemi comene kwa imwe. Mozesi wakati: “Yehova Ciuta winu wakukhumbaci kwa imwe, kweni kumopa Yehova Ciuta winu, kwenda mu nthowa zake zose, na kumutemwa, na kuteŵetera Yehova Ciuta winu na mtima winu wose na umoyo winu wose, kusunga malango na vilayizgo vya Yehova ivyo nkhumuwuzgani muhanya uno, kuti kumuŵireni kuwemi.” (Dute. 10:12, 13) Apo mucali ŵawukirano, sankhani nchito iyo yimovwiraninge kuti mutemwe na kuteŵetera Yehova “na mtima winu wose na umoyo winu wose.” Manyani kuti para mucitenge nthena, ‘kumuŵiraninge kuwemi.’
WAKAZIRWISKANGA UTEŴETI WAKE
9. Cifukwa wuli cikaŵa cakusuzga kwa Mozesi kuti wacite mulimo uwo wakapika?
9 Mozesi “wakapima nthombozgo za Khristu kuŵa usambazi ukuru kuluska usambazi wa mu Eguputo.” (Heb. 11:26) Mozesi wakatumika nga ni “Khristu,” panji “Wakuphakazgika,” kung’anamura kuti wakasoleka na Yehova kuti walongozge Ŵaisrayeli pakufuma mu Eguputo. Mozesi wakamanyanga kuti mulimo uwu ukaŵa wakusuzga kweniso kuti ‘watombozgekenge.’ Muisrayeli munyake wakamunenapo kale, kuti: “Kasi ni njani wakwimika iwe kuŵa karonga na mweruzgi withu?” (Ex. 2:13, 14) Kufuma apo, Mozesi wakafumba Yehova kuti: “Kasi Faro tiwandipulikire wuli ine?” (Ex. 6:12) Kuti wanozgekere nthombozgo, Mozesi wakaphalira Yehova ivyo wakawopanga na ivyo wakenjerwanga navyo. Kasi Yehova wakamovwira wuli Mozesi kuti wacite mulimo wakusuzga?
10. Kasi Yehova wakamovwira wuli Mozesi kuti wacite mulimo uwo wakamupa?
10 Cakwamba, Yehova wakaphalira Mozesi kuti: “Ine tindiŵe nawe.” (Ex. 3:12) Caciŵiri, Yehova wakalongosora ng’anamuro la zina lake, wakati: “Ndine Mweneuyo Ndine.” * (Ex. 3:14) Cacitatu, Yehova wakapa Mozesi nkhongono zakucitira minthondwe. Uwu ukaŵa ukaboni wakuti Mozesi wakatumika nadi na Ciuta. (Ex. 4:2-5) Cacinayi, Yehova wakatuma Aroni kuti waŵe muyowoyeri wa Mozesi. Aroni wakaŵa movwiri wake pakucita mulimo uwo wakapika. (Ex. 4:14-16) Apo Mozesi wakaŵa pafupi kufwa, wakamanya fikepo kuti Ciuta wakovwira ŵateŵeti ŵake kucita milimo iyo waŵapa, ndipo wakaphalira Joshua kuti: “Yehova ndiyo wakundangilira mu nthazi zako; tiwaŵenge nawe, ntha tiwakulekelere panji kukusida; ungopanga, ungathikanga lusoko.”—Dute. 31:8.
11. Cifukwa wuli Mozesi wakazirwiskanga comene mulimo uwo wakapika?
11 Na wovwiri wa Yehova, Mozesi wakazirwiskanga mulimo uwo wakapika, ndipo wakawuwonanga kuti ukaŵa “ukuru kuluska usambazi wa mu Eguputo.” Nakuti, kasi Faro wakaŵa njani pakumuyaniska na Ciuta Wankhongonozose? Kweniso kuŵa “Khristu,” panji kuti wakuphakazgika wa Yehova, cikaŵa cakuzirwa kuluska kuŵa mwana mu nyumba yacifumu ya ku Eguputo. Mozesi wakatumbikika cifukwa ca mtima wake wa kuwonga. Wakaŵa paubwezi wapadera na Yehova, ndipo wakamovwira kuti walongorenge ‘cofyo cikuru’ apo wakalongozganga Ŵaisrayeli kuluta ku Caru ca Layizgano.—Dute. 34:10-12.
12. Kasi Yehova watipa milimo wuli yakuzirwa?
12 Nase tapika mulimo wakuti ticite. Kwizira mwa Mwana wake, Yehova watipa uteŵeti, nga umo wakacitiraso na mpositole Paulosi na ŵanyake. (Ŵazgani 1 Timote 1:12-14.) Tose tili na mulimo wa kupharazga makani ghawemi. (Mat. 24:14; 28:19, 20) Ŵanji mbateŵeti ŵanyengozose. Ŵabali ŵakukhwima mwauzimu ŵakuŵa ŵateŵeti ŵakovwira ndiposo ŵalara mu mpingo. Ndipouli, ŵabali ŵinu awo mbacisopa cinyake kweniso ŵanji, ŵangayuyura ivyo muli kusankha panji ŵangamutombozgani cifukwa ca mtima winu wa kujipeleka. (Mat. 10:34-37) Usange ŵangacita nthena, nyengo zinyake mungawona kuti ivyo mukucita ni vyambura kuzirwa panji kuti mungafiska yayi kucita uteŵeti. Usange vyaŵa nthena, kasi cipulikano cingamovwirani wuli kuti muzizipizge?
13. Kasi Yehova wakutovwira wuli kuti ticite makora milimo iyo wakutipa?
13 Na cipulikano, lombani Yehova kuti wamovwirani. Muphalirani ivyo mukopa na ivyo mukwenjerwa navyo. Nakuti Yehova ndiyo wali kumupani uteŵeti uwu, ndipo wamovwiraninge kuti muwucite makora. Kasi wamovwiraninge wuli? Wamovwiraninge nga umo wakawovwilira Mozesi. Cakwamba, Yehova wakuti: “Tindikukhozge na kukovwira, enya, tindikufighilire na woko lane la malyero ilo ndakutonda vyose.” (Yes. 41:10) Caciŵiri, iyo wakumukumbuskani kuti malayizgo ghake ngakugomezgeka, wakuti: “Ndayowoya ndipo ndicifiske; ndaghanaghana ndipo ndicicite.” (Yes. 46:11) Cacitatu, Yehova wamupaninge “nkhongono zakuluska zakawiro” kuti mucite makora uteŵeti winu. (2 Kor. 4:7) Cacinayi, wamovwiraninge kuzizipizga. Kuti wacite nthena, Dada withu wacitemwa wamupani ŵabali ŵa pa caru cose awo ŵakulutilira “kusanguluskana yumoza na munyake na kuzengana.” (1 Tes. 5:11) Apo Yehova wakumovwirani kuti mucite makora uteŵeti, cipulikano cinu cikukura ndipo mukwamba kuwona milimo iyo wakumupani kuŵa yakuzirwa comene kuluska usambazi wakuthupi.
“WAKALAŴISKA DODOLI PA NJOMBE YAKUZAKAPELEKEKA”
14. Cifukwa wuli Mozesi wakagomezganga kuti wazamupokera njombe?
14 Mozesi “wakalaŵiska dodoli pa njombe yakuzakapelekeka.” (Heb. 11:26) Nadi, Mozesi wakasankha makora vinthu pa umoyo wake cifukwa ca kumanya vinthu vya munthazi, nangauli vikaŵa vicoko waka. Nga ni Abrahamu, Mozesi wakagomezganga kuti Yehova wangawuska ŵakufwa. (Luka 20:37, 38; Heb. 11:17-19) Cifukwa cakuti wakalindiliranga vinthu vya munthazi, vyaka 40 ivyo wakakhala ku caru caŵene wakati wacimbira kwa Faro na vyaka 40 ivyo wakaŵa mu mapopa, wakaviwona kuŵa vyacandulo. Nangauli Mozesi wakamanyanga vinandi yayi pa umo malayizgo gha Ciuta ghafiskikirenge, kweni na maso gha cipulikano wakawona njombe yake yakuzakapelekeka.
15, 16. (a) Cifukwa wuli tikwenera kudodoliska pa njombe? (b) Kasi ni vitumbiko wuli vya Ufumu ivyo mukulindilira kuzakasangwa navyo?
15 Kasi namwe mukulaŵiska ‘dodoli pa njombe yinu yakuzakapelekeka’? Nga ni Mozesi, nase tikumanya vyose yayi pa umo malayizgo gha Ciuta ghafiskikirenge. Mwaciyelezgero, tikumanya cara “nyengo yakutemeka” ya suzgo yikuru. (Mrk. 13:32, 33) Ndipouli, tikumanya vinandi comene vya Paradiso kuluska Mozesi. Nangauli tikumanya vyose yayi, kweni tikulaŵiska “dodoli” pa malayizgo gha Ciuta ghakulongosora vya umo umoyo uzamuŵira mu Ufumu wa Ciuta. Usange tikughanaghanirapo pa umo vinthu vizamuŵira mu caru ciphya, ticiskikenge kuti tiŵikenge Ufumu pakwamba mu umoyo withu. Cifukwa wuli? Ghanaghanirani fundo iyi: Kasi mungagura nyumba iyo mukumanya yayi umo yiliri? Yayi. Mwakuyana waka, tingagomezga yayi vinthu ivyo tikuleka kuvimanya makora. Na cipulikano, tikwenera kughanaghanirapo pa umo umoyo uzamuŵira mu Ufumu wa Ciuta.
16 Kuti mupulikiske umo vinthu vizamuŵira mu Ufumu wa Ciuta, laŵiskani “dodoli” pa umo umoyo winu uzamuŵira mu Paradiso. Jiwonani kuti muli mu Paradiso. Mwaciyelezgero, para mukusambira nkhani za ŵanthu ŵa mu Baibolo, ghanaghanirani mafumbo agho mungazakaŵafumba para ŵazakawuskika. Ghanaghanirani mafumbo agho iwo ŵangazakamufumbani ghakukhwaskana na umo umoyo ukaŵira mu mazuŵa ghaumaliro. Ghanaghanirani cimwemwe ico muzamuŵa naco para mwazakakumana na ŵasekuru ŵinu, ndipo mukuŵasambizga za ivyo Ciuta waŵacitira. Ghanaghanirani cimwemwe ico muzamuŵa naco pakusambira za vinyama vinandi vya muthondo ivyo vizamuŵa vya ubwezi. Ghanaghanirani umo ubwezi winu na Yehova uzamukulira para mwazakaŵa munthu wakufikapo.
17. Kasi mazuŵa ghano tikovwirika wuli para tikughanaghanirapo pa njombe yambura kuwoneka?
17 Usange tikughanaghanirapo pa njombe iyo tizamupokera, tikukhozgeka, tikuŵa na cimwemwe, kweniso tikusankha vinthu ivyo vikukolerana na umoyo uwemi wa munthazi. Paulosi wakalembera Ŵakhristu ŵakuphakazgika kuti: “Usange tikugomezga ico tikuciwona cara, tikulutilira kucilindilira na cizizipizgo.” (Rom. 8:25) Fundo iyi yikukhwaska Ŵakhristu wose awo ŵali na cigomezgo ca umoyo wamuyirayira. Nangauli, panyengo yasono tindapokere njombe yithu, kweni cipulikano cithu nchakukhora comene mwakuti tikulutilira kulindilira “njombe yakuzakapelekeka.” Nga ni Mozesi, tikuwona kuti vyaka ivyo tateŵetera Yehova vyatayika pawaka yayi. M’malo mwake, tikukhorwa kuti “vinthu vyakuwoneka ni vya kanyengo, kweni vinthu vyambura kuwoneka ni vyamuyirayira.”—Ŵazgani 2 Ŵakorinte 4:16-18.
18, 19. (a) Cifukwa wuli tikwenera kufwilirapo kuti tisungilire cipulikano cithu? (b) Kasi tizamusambira vici mu nkhani yakulondezgapo?
18 Cipulikano cikutovwira kuti timanye “ukaboni wakulongoreka wa vinthu vyanadi nangauli vyambura kuwoneka.” (Heb. 11:1) Munthu uyo wakulongozgeka na makhumbiro gha thupi wakumanya yayi kuti kuteŵetera Yehova nkhwakuzirwa. Kwa munthu wanthena uyu, usambazi wauzimu ‘mbucindere.’ (1 Kor. 2:14) Kweni ise tili na cigomezgo cakuti tizamupokera umoyo wamuyirayira na kuwona ŵakufwa ŵakuwuskika. Ivi ni vinthu ivyo caru cikuyuyura. Ŵanthu ŵavinjeru vya caru ŵa mu nyengo ya Paulosi ŵakamucemanga kuti ni “muŵeleŵesi.” Mazuŵa ghano napo, ŵanthu ŵanandi ŵakuwona kuti cigomezgo ico tikuŵapharazgira mbucindere ukuru comene.—Mil. 17:18.
19 Pakuti tazingilizgika na ŵanthu ŵambura cipulikano, tikwenera kufwilirapo kuti tisungilire cipulikano cithu. Ŵeyelerani Yehova kuti ‘cipulikano cinu cileke kulopwa.’ (Luka 22:32) Nga ni Mozesi, lutilirani kukumbuka njombe iyo ŵakwananga ŵazamupokera, candulo cikuru ico ŵateŵeti ŵa Yehova ŵakusanga, ndiposo cigomezgo cinu ca umoyo wamuyirayira. Mu nkhani iyi, tasambira vinandi vyakukhwaskana na Mozesi. Kweni kasi ni vyenevivi pera ivyo tikusambirako kwa Mozesi? Yayi. Mu nkhani yakulondezgapo, tizamusambira umo cipulikano cikawovwilira Mozesi kuti wawone “Uyo ngwambura kuwoneka.”—Heb. 11:27.
^ ndime 10 Pakuyowoya za mazgu gha Ciuta agho ghali pa Exodus 3:14, munthu munyake wakumanya vya Baibolo wakalemba kuti: “Palije ico cingamutondeska kucita khumbo lake . . . Zina ili [lakuti Yehova] likaŵa cigongwe, likapelekanga cigomezgo kweniso cipembuzgo ku Ŵaisrayeli.”


text:
Uko Ŵakaboni ŵa Yehova Ŵajalirika mu Jele Chifukwa cha Ivyo Ŵakugomezga
Ŵakaboni ŵa Yehova awo ŵajalirika mu jele chifukwa cha ivyo ŵakugomezga kufika mu October 2016
Fundo ya nambara 18 ya International Covenant on Civil and Political Rights * yikuti munthu waliyose wali na “wanangwa wakuchita ivyo wakukhumba kuyana na njuŵi kweniso chigomezgo chake.” Kweni mu vyaru vinyake, Ŵakaboni ŵa Yehova ŵalije wanangwa uwu ndipo ŵakujalirika mu jele na kutambuzgika uheni chomene. Ŵanandi mwa awo ŵakujalirika mbachinyamata awo ŵakukana kugwira ntchito zausilikari. Ŵanyake ŵakujalirika chifukwa chakulondezga ivyo ŵakugomezga.
^ ndime 24 Wonani Fundo nambara 18 ya United Nations Universal Declaration of Human Rights, kweniso fundo nambara 9 ya European Convention on Human Rights.


text:
GONGWE LA MULINDA NA. 1 2017
Kasi Mungachita Wuli Kuti Mupulikiskenge Baibolo?
KASI MUKUTI WULI?
Kasi mazuŵa ghano Baibolo lichali lakovwira panji lili kumara ntchito? Baibolo ilo lene likuti: “Malemba ghose ngakupelekeka na Chiuta kwizira mwa mzimu ndipo ngachandulo.”—2 Timote 3:16, 17.
Magazini iyi yili na fundo zakuzirwa za mu Baibolo kweniso muli masachizgo gha umo mungachitira kuti mupulikiskenge ivyo mukuŵazga.
Chifukwa Wuli Tikwenera Kuŵerenga Baibolo?
Kasi ŵanthu ŵanandi ŵasanga chandulo wuli chifukwa cha kuŵazga Baibolo?
Kasi Ningachita Wuli Kuti Nambe Kuŵazga Baibolo?
Masachizgo ghankhondi agho ghangamovwirani kuti mukondwenge para mukuŵazga Baibolo.
Kasi Mungachita Wuli Kuti Mukondwenge Para Mukuŵazga Baibolo?
Kuti mukondwenge para mukuŵeranga Baibolo mukwenera kuŵazga Baibolo lakung’anamurika makora, mugwiliskirenge ntchito vyakovwira kupulikiska Baibolo, kweniso mulondezgenge ndondomeko yiwemi yakuŵerengera Baibolo.
Kasi Baibolo Lingasintha Wuli Umoyo Wane?
Baibolo lili na ulongozgi wakufuma kwa Mlengi withu.
Nkhawopanga Chomene Nyifwa!
Zuŵa linyake Yvonne Quarrie wakajifumba kuti, “chifukwa wuli niliko”? Zgoro la fumbo ili likasintha chomene umoyo wake.
“Wakamukondweska Chiuta”
Usange mukupwelelera mbumba panji mukutondeka kulutilira kuchita icho ntchiwemi, mungasambira vinandi ku chipulikano cha Enoki.
Kuleka Kupulikiska Baibolo Ni Ngozi
Kumanya ivyo Baibolo likusambizga ni nkhani yakuzirwa chomene kwa imwe. Kasi mungachita wuli kuti mupulikiske Baibolo?
Kasi Baibolo Likuti Wuli?
Baibolo likuyowoyaso umo masuzgo ghazamumalira.


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Korea
Sindumangok-ro 73, Gongdo-eup
Anseong-si, Gyeonggi-do
REPUBLIC OF KOREA
+82 31-690-0033
Kuwona Malo
Mande m’paka Chinkhondi
8:00 a.m. m’paka 11:00 a.m. na 1:00 p.m. m’paka 4:00 p.m.
Nyengo: Maora ghaŵiri
Ivyo Tikuchita
Tikupanga magazini 18 miliyoni mu viyowoyero 6 chaka chilichose na kutumizga mabuku na magazini matani 850 pa chaka. Tikung’anamura mabuku mu Chikoreya, na Chiyowoyero cha Mawoko cha ku Korea. Tikujambura mavidiyo mu Chiyowoyero cha Mawoko cha ku Korea.


text: 51 Yehova wakuti:“Wonani, nkhuwuska mphepo yakuparanyaKwimikana na Babuloni+ na awo ŵakukhala mu Lebu-kamayi.*2 Nizamutuma ŵakuwuluska ku Babuloni,Ndipo ŵazamumuwuluska na kuzgora charu chake kuŵa chambura kanthu.Ŵazamumuwukira kufumira kosekose mu zuŵa la soka.+3 Wakuponya mivi waleke kukweŵa uta wake.Paŵavye wakwima mu chakuvwara chake chachisulo.Kuŵachitira chiwuravi chara ŵanyamata ŵake.+Ŵankhondo ŵake wose muŵaparanyire nkhanira.4 Ŵakukomeka ŵazamuwa mu charu cha Ŵakalidi,Ŵazamugwazika mu misewu yake.+5 Pakuti Israyeli na Yuda ni vyokoro yayi kwa Chiuta wawo, kwa Yehova wa mawumba.+Kweni charu* chawo chazura na mulandu pamaso pa Mutuŵa wa Israyeli.6 Chimbiranimo mu Babuloni,Ponoskani umoyo winu.+Mungaparanyikanga yayi chifukwa cha ubudi wake.Pakuti iyi ni nyengo ya nduzga za Yehova.Wakumuwezgera pa ivyo wachita.+7 Babuloni wakaŵa nkhombo yagolide mu woko la Yehova.Wakaloŵezga charu chose chapasi.Mitundu yose yaloŵera na vinyo lake.+Lekani mitundu yafuntha.+8 Mwamabuchi Babuloni wawa na kubwanganduka.+Mutengelerani!+Penjani basamu chifukwa cha vyakuŵinya vyake. Panyake wangachira.”9 “Tikayezga kumuchizga Babuloni, kweni wakatondeka kuchizgika.Mulekani, tiyeni tilutenge, waliyose ku charu chake.+Pakuti cheruzgo chake chafika kuchanya,Chili kuchanya nkhanira nga ni mabingu.+10 Yehova watizira na urunji.+Zaninge, tiyeni tilongosore mulimo wa Yehova Chiuta withu mu Ziyoni.”+11 “Puputani mivi,+ torani viskango.Yehova wavundura mzimu wa mathemba gha Ŵamedi,+Chifukwa wakukhumba kuparanya Babuloni.Pakuti izi ni nduzga za Yehova, kuwezgera chifukwa cha tempile lake.12 Tumphuskani chimanyikwiro+ pa viliŵa vya Babuloni.Khozgani ulinda, ŵikanipo ŵalinda.Awo ŵakujoŵelera ŵanozgeke.Pakuti Yehova wanozga nthowa,Wafiskenge icho walayizga kuchitira awo ŵakukhala mu Babuloni.”+13 “Iwe mwanakazi, wamweneiwe ukukhala pa maji ghanandi,+Na usambazi ukuru,+Umaliro wako wafika, nthowa* izo ukusangira chandulo zagota.+14 Yehova wa mawumba walapa mwa iyo yekha kuti:‘Nizamukuzuzga na ŵanthu, ŵanandi chomene nga ni zombe,Ŵazamuchemerezga mwauchatonda pa iwe.’+15 Ndiyo wakapanga charu chapasi na nkhongono zake,Ndiyo wakakhozga charu na vinjeru vyake,+Na kutandazga machanya na umanyi wake.+16 Para watumphuska mazgu ghake,Maji ghakuchanya ghakupoma,Wakukwezga mabingu kufuma ku vigoti vya charu.Wakumwetuska ŵaleza para vula yikuwa,Wakufumiska mphepo mu nthamba zake.+17 Munthu waliyose wakuchita uzeleza, ndipo wakumanya yayi.Nkhwantha yiliyose ya visulo yikhozgekenge soni chifukwa cha chikozgo chakuŵaja.+Pakuti chikozgo chake chachisulo* mbutesi peraMwa ivyo mulije mzimu.*+18 Ni vyawakawaka,+ mulimo wakusekeska.Para nyengo yakwana yakuti vilangike, vizamumara.19 Chigaŵa cha Yakhobe chili nga ni vinthu ivi yayi,Pakuti ndiyo wakapanga chilichose,Nanga ni ndodo ya chiharo chake.+Zina lake ni Yehova wa mawumba.”+20 “Ndiwe nthonga yane yakulwera, chilwero cha nkhondo,Pakuti na iwe niphwanyenge mitundu.Na iwe niparanyenge maufumu.21 Na iwe nitekenyurenge hachi na wakukwerapo wake.Na iwe niswenge gileta la nkhondo na wakukwerapo wake.22 Na iwe niswenge mwanalume na mwanakazi.Na iwe niswenge muchekuru na msepuka.Na iwe niswenge munyamata na mwali.23 Na iwe niswenge muliska na mskambo wake.Na iwe niswenge mulimi na vipani vya viŵeto vyake.Na iwe niswenge ŵalongozgi na ŵachiŵiri ku ŵawusi.24 Niwezgerenge Babuloni na wose awo ŵakukhala mu KalideyaChifukwa cha uheni wose uwo ŵachita pamaso pako mu Ziyoni,”+ wakuti Yehova.25 Yehova wakuti: “Wona, nkhwimikana nawe,+ iwe phiri lakuparanya.Iwe wakuparanya charu chose chapasi.+Ninyoloskenge woko lane kwimikana nawe na kukugodobolera pasi kufuma mu majalaweNikuzgorenge phiri lakunyeka na moto.”26 “Ŵanthu ŵazamutoramo chara mwa iwe libwe lapakona panji libwe lakuzengera fawundeshoni,*Chifukwa uŵenge wakupasuka muyirayira,”+ wakuti Yehova.27 “Tumphuskani chimanyikwiro mu charu.+Lizgani mbata pakati pa ŵamitundu.Tumani mitundu kwimikana nayo.Muchemerani maufumu gha ku Ararati,+ Mini, na Ashikenazi.+Mutumirani munthu wakulemba ŵasilikari.Tumani mahachi ghize nga mbazombe ŵanjara.28 Tumani mitundu kwimikana nayo,Mathemba gha Mediya,+ ŵalongozgi ŵake, na ŵachiŵiri ku ŵawusi wose,Na vyaru vyose ivyo ŵakuwusa.29 Charu chapasi chindindimenge na kuyaghayagha,Pakuti ivyo Yehova wakughanaghanira Babuloni vichitikenge,Kuzgora charu cha Babuloni kuŵa chinthu chakofya, kwambura wakukhalamo.+30 Vinkhara vya Babuloni vyaleka kurwa.Vyakhala mu malinga ghawo.Nkhongono zaŵamalira.+Ŵazgoka nga mbanakazi.+Vikaya vyake vyawotcheka na moto.Mphingilizgo zake zadumulika.+31 Nthumi yimoza yikuchimbira kukakumana na nthumi yinyake,Thenga limoza kukakumana na thenga linyake,Kukaphalira themba la Babuloni kuti msumba wake wapokeka, kosekose,+32 Kuti majambuko ghapokeka,+Kuti maboti ghamalukwa ghawotcheka na moto,Kweniso ŵasilikari ŵakutenthema.”33 Yehova wa mawumba, Chiuta wa Israyeli, wakuti:“Mwana msungwana wa Babuloni wali nga ni malo ghakupwanthirapo.Ni nyengo yakumudikinyulira pasi dikinyu.Nyengo ya vuna yizenge pa iyo sonosono.”34 “Nebukadinezara* themba la Babuloni wanirya,+Waniyungwiska.Waniŵika pasi nga ntchiŵiya chamwazi.Wanimilimitizga nga ntchinjoka chikuru.+Wazuzga nthumbo yake na vinthu vyane viwemi.Wanikamata.35 Uyo wakukhala mu Ziyoni+ wakuti: ‘Nkhaza izo zachitikira ine na thupi lane zize pa Babuloni!’‘Ndopa zane zize pa awo ŵakukhala mu Kalideya!’ wakuti Yerusalemu.”36 Ntheura Yehova wakuti:“Wona, nkhukwimira pa mulandu wako,+Niwezgerenge nduzga chifukwa cha iwe.+Nikamuskenge nyanja yake na komizga visimi vyake.+37 Babuloni wazgokenge vibumira vyamalibwe,+Malo ghakukhalamo ŵakambwe,+Chinthu chakuchitiska wofi na chakulizgirapo kaluvi,Kwambura wakukhalamo.+38 Wose pamoza ŵazamubangura nga ni nkhalamu zichoko.Ŵazamuwuluma nga mbana ŵa nkhalamu.”39 “Para ŵathukira, nizamuŵanozgera chiphikiro na kuŵaloŵezga,Mwakuti ŵazaye.+Kufuma apo, ŵazamugona tulo twamuyirayira,Ndipo ŵazamuwukaso chara,”+ wakuti Yehova.40 “Nizamukhira nawo nga nthwana twa mberere kukakomeka.Nga ni mberere zanalume pamoza na mbuzi.”41 “Awe, Sheshaki* wapokeka nadi,+Wakulumbika wa charu chose chapasi wakoleka!+Babuloni wazgoka nadi chinthu icho mitundu yikuzukuma nacho.42 Nyanja yakwera pa Babuloni.Wabizgika na unandi wa majigha ghake.43 Misumba yake yazgoka chinthu chakuchitiska wofi, charu chambura maji na chipalamba.Charu icho munthu wazamukhalamo yayi nesi munthu kujumphamo.+44 Nizamuzgokera kwa Beli+ mu Babuloni,Nizamufumiskamo mu mulomo wake icho wamira.+Mitundu yizamuthilimukiraso kwa iyo chara,Ndipo linga la Babuloni lizamuwa.+45 Fumanimo mwa iyo, ŵanthu ŵane!+Ponoskani umoyo winu ku ukali+ wakugolera wa Yehova!+46 Mungasongonokanga mtima yayi panji kopa uthenga uwo upulikikwenge mu charu.Mu chaka chimoza, uthenga wizenge,Chaka chakulondezgapo uthenga unyake,Wa nkhaza mu charu, muwusi kwimikana na muwusi.47 Ntheura, wonani, mazuŵa ghakwiza,Nizamuzgokera ku vikozgo vyakuŵaja vya mu Babuloni,Charu chake chose chizamukhozgeka soni,Ndipo ŵakukomeka ŵake wose ŵazamuwira mukati mwake.+48 Machanya na charu chapasi na vyose ivyo vilimo,Vizamuchemerezga mwachimwemwe pa Babuloni,+Pakuti ŵakuparanya ŵizenge pa iyo kufuma kumpoto,”+ wakuti Yehova.49 “Babuloni wakawiska ŵakukomeka ŵa Israyeli pera yayi,+Kweni ŵakukomeka ŵa charu chose chapasi nawo ŵawa pa Babuloni.50 Imwe mwapona ku lupanga, lutaninge, kwimilira yayi!+Kumbukani Yehova kutali,Yerusalemu wize mu mtima winu.”+51 “Takhozgeka soni, pakuti tapulika msinjiro.Soni zabenekelera visko vithu,Pakuti ŵalendo ŵawukira malo ghatuŵa gha nyumba ya Yehova.”+52 Yehova wakuti: “Ntheura, wonani, mazuŵa ghakwiza,Apo nizamuzgokera ku vikozgo vyake vyakuŵaja,Ndipo ŵakupwetekeka ŵazamutampha mu charu chake chose.”+53 “Nanga Babuloni wakwelere kuchanya,+Nanga wakhozge vigongwe vyake vitali,Ŵakuparanya ŵizenge kufuma kwa ine,”+ wakuti Yehova.54 “Pulikani, muli chilirizi mu Babuloni,+Kupoma kwa soka likuru mu charu cha Ŵakalidi,+55 Pakuti Yehova wakuparanya Babuloni,Wachetamiskenge mazgu ghake ghakuru,Majigha ghake ghapomenge nga ni maji ghanandi.Kupoma kwa mazgu ghake kupulikikwenge.56 Pakuti wakuparanya wizenge pa Babuloni,+Vinkhara vyake vikolekenge,+Ndipo mauta ghawo ghaphyolekenge,Chifukwa Yehova ni Chiuta wakuwezgera nduzga.+Wawezgerenge nadi.+57 Niloŵezgenge ŵakaronga ŵake na ŵanthu ŵake ŵavinjeru,+Ŵalongozgi ŵake, ŵachiŵiri ku ŵawusi na vinkhara vyake,Ŵagonenge tulo twamuyirayira,Ŵawukengeso chara,”+ likuti ntheura Themba, ilo zina lake ni Yehova wa mawumba.58 Yehova wa mawumba wakuti:“Nangauli chiliŵa cha Babuloni ntchisani, chidilimukirenge pasi,Nangauli vipata vyake ni vitali, viwotchekenge na moto.+Ŵanthu ŵaphyokenge pawaka.Mitundu yijivuskenge kuti yilyeske waka moto.”+59 Agha ni mazgu agho Yeremiya ntchimi wakatuma Seraya mwana wa Neriya+ mwana wa Maseya, apo wakalutanga na Zedekiya themba la Yuda ku Babuloni mu chaka chachinayi cha kuwusa kwake. Seraya wakaŵa mulaŵiliri wa vinthu vya themba.60 Yeremiya wakalemba mu buku limoza masoka ghose agho ghizenge pa Babuloni, mazgu ghose agha, agho ghakalembekera Babuloni.61 Yeremiya wakatiso kwa Seraya: “Para wakafika ku Babuloni na kumuwona, ukaŵazge mwakukwezga mazgu ghose agha.62 Mbwenu ukati: ‘A Yehova, mwayowoya kwimikana na malo agha kuti ghaparanyikenge, muŵavyenge wakukhalamo, munthu panji chinyama, ndipo ghaŵenge ghakupasuka muyirayira.’+63 Para wakamara kuŵazga buku ili, ukalikakilire ku libwe na kuliponya pakatikati pa Yufurate.64 Ukati: ‘Ndimo Babuloni wabilirenge kwambura kuwukaso+ chifukwa cha soka ilo nkhukhizgira pa iyo. Ndipo ŵavukenge.’”+Mazgu gha Yeremiya ghagotera pano.


text: 5 Nimwimbirepo sumu wakutemweka waneSumu ya wakutemweka wane na munda wake wa mpheska.+Wakutemweka wane wakaŵa na munda wa mpheska mumphepete mwa kaphiri kavundira.2 Wakagawura na kuwuskamo malibwe.Wakapanda mpheska ziwemi chomene,Wakazengamo chigongweNa kujimamo chakukamiramo mpheska.+Wakakhazganga kuti upambikenge mpheska ziwemi,Kweni ukapambika mpheska zakuthengere.+3 “Imwe mukukhala mu Yerusalemu na imwe ŵanthu ŵa Yuda,Yeruzgani pakati pa ine na munda wane wa mpheska.+4 Kasi mphanyi nawuchitiraso vichi munda wane wa mpheskaIvyo nindachite?+Nkhakhazganga kuti upambikenge mpheska ziwemi,Kweni vyaŵa wuli kuti wapambika mpheska zakuthengere?5 Sono lekani nimuphaliraniIvyo nichitirenge munda wane wa mpheska:Niwuskengeko ivyo naŵighilira munda wane,Na kuwuwotcha.+Nibwangandurenge linga lake lamalibwe,Ndipo ukandilizgikenge pasi.6 Niwuzgorenge mayiyi.+Niwuphatilirenge yayi panji kuwulimilira.Mumelenge minga na vivwati,+Ndipo nilangurenge mabingu kuti ghaleke kulokweskerapo vula.+7 Pakuti munda wa mpheska wa Yehova wa mawumba ni nyumba ya Israyeli,+Ŵanthu ŵa ku Yuda ni munda uwo wakawutemwanga.Wakagomezganga kuti muŵenge weruzgi wakunyoloka,+Kweni weruzgi mukaŵavya.Wakagomezganga kuti muŵenge urunji,Kweni wonani, mukaŵa waka kulira.”+8 Soka ku awo ŵakugumatiska nyumba ku nyumba yinyake,+Na awo ŵakugumanya munda ku munda unyake+M’paka malo ghose ghamareNdipo imwe mukhale mwekha mu charu!9 Yehova wa mawumba walapa mu makutu ghaneKuti nanga nyumba zinandi ziŵe zikuru na zakutowa,Ziŵenge chinthu chakutenthemeska ŵanthu,Zambura munthu kukhalamo.+10 Pakuti maekara 10 gha munda wa mpheska ghafumiskenge bati* yumoza,Ndipo mbuto zakukwana homeri* yumoza zifumiskenge efa* yumoza.+11 Soka kwa awo ŵakuwuka mulenjilenji kukamwa moŵa,+Awo ŵakutchezera penepapo usiku wose m’paka ŵaloŵere na vinyo!12 Ŵali na bango na vyakulizgira vyachingwe,Kang’oma, fyoliro, na vinyo pa viphikiro vyawo.Kweni ŵakuŵikako mahara yayi ku ntchito za Yehova,Ndipo ŵakuwona yayi mulimo wa mawoko ghake.13 Ntheura ŵanthu ŵane ŵalutenge ku wuzgaChifukwa cha kuleka kumanya.+Ŵanthu ŵawo ŵakuzirwa ŵaŵenge na njara,+Ndipo ŵanthu ŵawo wose womirwenge na nyota.14 Dindi* lasanuzgikaNdipo lajura mulomo wake pwankhu!+Ŵakuchindikika ŵake, wumba wa ŵanthu ŵavyongo, na awo ŵakuzayaŴakhilirengemo nadi.15 Munthu wakhizgikenge,Munthu wayuyulikenge,Ndipo maso gha wakujikuzga ghakhizgikenge.16 Yehova wa mawumba wakwezgekenge mu kweruzga kwake.Chiuta waunenesko, Mutuŵa,+ wajituŵiskenge mu urunji.+17 Twana twa mberere twizenge na kurya umo twakhumbira.Ŵalendo ŵaryenge mu malo ghakupasuka agho vinyama vyakututuŵa vikaryangamo.18 Soka ku awo ŵakuguza maubudi ghawo na vingwe vyaupusikizgiKwananga kwawo na vingwe vyakuguzira gileta.19 Awo ŵakuti: “Lekani wachite luŵiro mulimo wake.Wize luŵiro kuti tiwuwone.Khumbo* la Mutuŵa wa Israyeli lifiskikeKuti tilimanye.”+20 Soka ku awo ŵakuyowoya kuti uwemi ndiwo uheni, uheni ndiwo uwemi,+Awo ŵakuŵika mdima mu malo gha ungweru, na ungweru mu malo gha mdima,Awo ŵakuŵika vyakuŵaŵa mu malo gha vyakunong’omera, na vyakunong’omera mu malo gha vyakuŵaŵa.21 Soka ku awo ŵakujiwona kuti mbavinjeruNa ŵakuchenjera mu maso ghawo!+22 Soka ku awo mbankhongono pakumwa vinyo,Na awo ni nkhwantha pakusazga vyakumwa vyakuloŵezga,+23 Awo ŵakurunjiska muheni chifukwa cha chimbundi+Na awo ŵakukana kuchitira urunji munthu murunji.+24 Ntheura nga umo chipundwe chikumyangulikira na lulimi lwa motoUtheka wakomira na dimi la moto,Misisi yawo yivundenge,Ndipo maluŵa ghawo ghachupukenge nga ni fuvu,Chifukwa ŵakana dango* la Yehova wa mawumbaNdipo ŵayuyura mazgu gha Mutuŵa wa Israyeli.+25 Lekani ukali wa Yehova ukugolera pa ŵanthu ŵake,Wanyoloskerenge woko lake pa iwo na kuŵamara.+Mapiri ghasunkhunyikenge,Vitanda vyawo viŵenge nga ni viswaswa mu misewu.+Pakuwona vyose ivi, ukali wake undawelere,Kweni woko lake lichali lakunyoloskeka kuti watimbe.26 Wimika chimanyikwiro ku mtundu wakutali,+Waŵalizgira kaluvi kuti ŵize kufuma ku vigoti vya charu.+Wonani, ŵakwiza luŵiroluŵiro.+27 Palije uyo wavuka panji kukhuŵara pakati pawo.Palije uyo wakusiwa panji kugona.Lamba wa mu viwuno vyawo wandapwelemuke,Nanga ni nthambo za skapato zawo kudosoka.28 Mivi yawo yose njakuthwa,Ndipo mauta ghawo ghose ngakupinda.Vikandiro vya mahachi ghawo vili nga ni libweNa makhwiro ghawo nga ni mphepo.+29 Ŵakubangura nga ni nkhalamu.Ŵakubangura nga nthunkhalamu.+Ŵakuwuluma na kukora nyamaŴakuluta nayo kwambura munthu wakuyithaska.30 Pa zuŵa ilo, ŵazamubangura pachanya pakeNga nkhupoma kwa nyanja.+Waliyose uyo wakulaŵiska charu wazamuwona mdima ukuru.Ungweru nawo wazgoka mdima chifukwa cha mabingu.+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
13 “Enya, maso ghane ghawona chose ichi,
Khutu lane lapulika na kuchipulikiska.
2 Ivyo mukumanya naneso nkhuvimanya,
Nili wapasi yayi kwa imwe.
3 Ine ningatemwa kuyowoya na Wankhongonozose,
Nkhudokera kudapira kwa Chiuta pa mulandu wane.+
4 Kweni imwe mukuniphaka mautesi.
Mose ndimwe ŵadokotala ŵawakawaka.+
5 Mukhalenge waka chete,
Mphanyi mwalongora vinjeru.+
6 Pulikizgani kudapira kwane,
Ndipo tegherezgani kuŵeyelera kwa mulomo wane.
7 Kasi mukuyowoya vyaubendezi m’malo mwa Chiuta,
Kasi mukuyowoya mwaupusikizgi m’malo mwa iyo?
8 Kasi muŵenge ku chigaŵa chake,
Kasi mwimirenge mulandu wa Chiuta waunenesko?
9 Kasi vingaŵa makora usange iyo wangamusandani?+
Kasi mungamupusika nga umo mungapusikira munthu?
10 Iyo wamuchenyaninge nadi
Para mungayezga kutemwera mwachibisibisi.+
11 Kasi uchindami wake ungamutenthemeskani yayi,
Ndipo kasi wofi ungamuwirani yayi chifukwa cha iyo?
12 Mazgu ghinu ghavinjeru ni ntharika zavyoto,
Fundo zinu za kujivikilira ni zambura nkhongono nga vivikiliro vyadongo.
13 Khalani chete pamaso pane kuti niyowoye.
Ndipo icho chikukhumba kuniwira, chiniwire!
14 Kasi nkhujiŵikirachi pangozi
Na kuyegha umoyo wane mu mawoko?
15 Nanga wanganikoma, nilindilirenge nipera,+
Nisuskanenge nayo pamaso pake.
16 Mbwenu waŵenge chiponosko chane,+
Chifukwa munthu wambura kopa Chiuta wangizapo yayi pamaso pake.+
17 Tegherezgani chomene mazgu ghane.
Pulikizgani ivyo nkhuyowoya.
18 Wonani sono, niza na mulandu wane,
Nkhumanya kuti nindabude.
19 Ni njani wasuskanenge nane?
Ningafwa para ningakhala waka chete!
20 A Chiuta, nipani vinthu viŵiri pera,
Mwakuti nileke kujibisa pamaso pinu.
21 Wuskanipo pa ine woko linu lizito na kuliŵika kutali,
Ndipo nileke kutenthema namwe chifukwa cha kumopani.+
22 Municheme ndipo nizgorenge,
Panji munizomerezge kuti niyowoye ndipo imwe munizgore.
23 Kasi mphuvya zane na zakwananga zane ni vichi?
Nimanyiskani ubudi wane na kwananga kwane.
24 Chifukwa wuli mukubisa chisko chinu+
Na kuniwona kuŵa mulwani winu?+
25 Kasi muyezgenge kofya hamba lakuputa na mphepo,
Panji kuskera utheka wakomira?
26 Pakuti mukulutilira kulemba na kusunga vinthu vyakuŵaŵa kwimikana nane,
Ndipo mukunilanga chifukwa cha zakwananga izo nkhachita pa uwukirano.
27 Mwaŵika malundi ghane mu magwedi,
Mukulaŵisiska mendero ghane ghose,
Ndipo mukumanya palipose apo malundi ghane ghakukanda.
28 Ntheura munthu wakunyakatika nga ntchinthu chakuvunda,
Nga ni laya ilo laryeka na chimehe.
Tumizgani
Tumizgani
Yobu 13
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=18&Chapter=13&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D18%26Chapter%3D13%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
VYAKULEMBAPO
VYAKULEMBAPO
Kanani Vyauzeleza
Vinyake
Chifukwa Wuli Nkhugomezga Kuti Chiuta Waliko?
Uŵalongosolere ŵanyako ivyo ukugomezga mwa ntchindi kweniso kwambura mantha.
Kasi Ningachita Wuli Para Nili na Phukwa?
Kasi uli na phukwa? Lemba ivyo vyapangiska phukwa kweniso ivyo ungachita kuti limare
Kasi Mungalongosora Wuli Ivyo Mukugomezga pa Nkhani ya Kugonana?
Nyengo zinyake tikwenera kulongosolera ŵanyithu ivyo tikugomezga. Lembani ivyo vingamovwirani kuti mulongosore makora ivyo mukugomezga.


text:
KUCHEZGA NA MUNTHU
Chifukwa Wuli Tikwenera Kukumbukira Nyifwa ya Yesu?
Mu nkhani iyi muwonenge umo Ŵakaboni ŵa Yehova ŵakuchitira pakuchezga na ŵanthu nkhani za mu Baibolo. Titore kuti Tiwonge ni Kaboni wa Yehova wakuchezga na Takondwa.
“LUTILIRANI KUCHITA ICHI KUTI MUNIKUMBUKENGE”
Tiwonge: Nkhakondwa chomene kuti sabata yamara mukiza ku Nyumba ya Ufumu kuzakakumbukira nyifwa ya Yesu. * Pali fumbo lililose na umo mukawonera?
Takondwa: Enya, vinyake nkhapulikiska yayi. Ine nkhumanya kuti ŵanthu ŵakukumbukira kubabika kwa Yesu pa Khisimasi na kuwuka kwake pa Isitara. Kweni nindapulikepo vyakukumbukira nyifwa yake.
Tiwonge: Mukuneneska, ŵanthu ŵanandi ŵakumanya Khisimasi na Isitara. Kweni Ŵakaboni ŵa Yehova ŵakuwona kuti ntchakuzirwa chomene kukumbukira nyifwa ya Yesu. Para mungakhumba ningamulongosolerani chifukwa chake.
Takondwa: Longosorani.
Tiwonge: Ŵakaboni ŵa Yehova ŵakukumbukira nyifwa ya Yesu chifukwa ndimo iyo wakayowoyera. Kasi mwakumbuka ivyo vikachitika usiku pambere Yesu wandafwe?
Takondwa: Enya, para wakarya monesko na ŵasambiri ŵake?
Tiwonge: Ni nthena nadi. Ukuchemekaso kuti Mugonero wa Fumu. Panyengo iyi, Yesu wakaŵaphalira ŵasambiri ŵake umo ŵangachitira. Mungaŵerengako pa Luka 22:19?
Takondwa: Oho. Pakuti: ‘Kweniso wakatora chingwa, wakawonga, wakachimenya na kuŵapa, wakati: ‘Ichi chikwimira thupi lane ilo lipelekekenge chifukwa cha imwe. Lutilirani kuchita ichi kuti munikumbukenge.’’
Tiwonge: Tawonga, mwaŵerenga makora. Wonani mazgu gha umaliro gha vesi ili ghakuti: “Lutilirani kuchita ichi kuti munikumbukenge.” Yesu wakaphalira ŵasambiri ŵake kuti ŵamukumbukirenge na chifukwa icho ŵakwenera kuchitira nthena. Wakaŵaphaliraso kuti wakomekenge chifukwa cha iwo. Yesu wakayowoya ivi pa Mateyu 20:28. Wakati: “Nga umo Mwana wa munthu wakiza kuzakateŵetereka chara, kweni kuteŵetera na kupeleka umoyo wake kuŵa chiwombolero cha ŵanandi.” Mwakudumura tingati ndicho chifukwa Ŵakaboni ŵa Yehova ŵakukumbukira nyifwa ya Yesu chaka chilichose. Nyifwa yake yikovwira waliyose uyo wakupulikira kuti wazakasange umoyo wamuyirayira.
CHIFUKWA WULI PAKAKHUMBIKWANGA SEMBE?
Takondwa: Nili kupulikapo ŵanthu ŵakuyowoya kuti Yesu wakatifwira kuti tisange umoyo. Kweni ine nkhupulikiska yayi icho ŵakung’anamura.
Tiwonge: Mukuneneska, mbanandi yayi ŵakupulikiska. Nkhani iyi njakusuzga nadi kuti munthu wayipulikiske. Kweni njakuzirwa chomene kuti muyimanye. Ka tingalutilira kuchezga?
Takondwa: Enya, palije suzgo.
Tiwonge: Oho. Lekani nimulongosolerani nkhani iyi, chifukwa nkhaŵerengapo.
Takondwa: Ningawonga.
Tiwonge: Kuti tipulikiske vya sembe chakwamba timanye ivyo Adamu na Eva ŵakananga mu munda wa Edeni. Tiyeni tiŵerenge Ŵaroma 6:23. Kasi mungaŵerenga?
Takondwa: Oho. Pakuti: “Malipiro agho kwananga kukupeleka ni nyifwa, kweni chawanangwa icho Chiuta wakupeleka mbumoyo wamuyirayira mwa Khristu Yesu Fumu yithu.”
Tiwonge: Nawonga. Para mungawona mazgu ghakwamba ghakuti: “Malipiro agho kwananga kukupeleka ni nyifwa.” Ili ni dango ilo Chiuta wakapeleka kale kwa Adamu na Eva. Pakwamba, Adamu na Eva ŵakaŵa ŵakwananga yayi ndipo mphanyi ŵakababa ŵana ŵarunji. Ndipo nyifwa nayo mphanyi kulije. Adamu na Eva pamoza na ŵana ŵawo mphanyi ŵakukhala kwamuyirayira. Kweni imwe mukuwona wuli, ndimo vinthu viliri?
Takondwa: Yayi. Adamu na Eva ŵakarya chipambi chakukanizgika.
Tiwonge: Mwaneneska. Adamu na Eva ŵakapulikira Chiuta yayi, ŵakananga. Ŵakasankha ŵekha kuti ŵaŵe ŵakwananga. Ndipo ivyo ŵakasankha vili kwambiska masuzgo na kwa ise wuwo.
Takondwa: Mukung’anamurachi?
Tiwonge: Icho nkhung’anamura ni ichi. Niyelezgere nthe. Kasi muli kuphikapo chikondamoyo?
Takondwa: Enya, nili kuphikapo.
Tiwonge: Tiyelezgere kuti mwagura sefuliya ndipo mukukhumba kuphikamo chikondamoyo. Pambere mundaphikemo mbwe sefuliya yawa pasi nakudifuka. Kasi ntchivichi icho chichitikenge na chikondamoyo icho muphikengemo? Asi nacho chiŵenge chakudifuka?
Takondwa: Enya.
Tiwonge: Ndimo viliri na Adamu na Eva. Ŵakasankha kuleka kupulikira Chiuta. Ivyo ŵakachita vingayana waka na sefuliya iyo yadifuka, panji kuti ŵakananga pakuleka kupulikira Chiuta. Pakuti ivi vikachitika pambere ŵandababe ŵana, ŵana wose awo ŵakababika ŵakaŵa ŵakwananga nga umo vikuŵira na chikondamoyo icho ŵaphikira mu sefuliya yakudifuka. Mu Baibolo lizgu lakuti “kwananga” likung’anamura kuchita viheni kweniso kwananga uko tili kuhara kufuma kwa Adamu. Ise tindachitepo kwananga uko wakachita Adamu nakuti panyengo iyo tikaŵa kuti tindababike, kweni ndise ŵakwananga chifukwa tili kufuma kwa iyo ntheura tikufwa. Lekani pa Ŵaroma 6:23 pakuti malipiro gha kwananga ni nyifwa.
Takondwa: Apa Chiuta wakachita makora yayi, tisuzgikenge ndise uku wakananga ni Adamu na Eva!
Tiwonge: Nkhumupulikiskani, vingawoneka nadi nga wandachite makora. Lekani Chiuta uyo ni murunji wakadumura kuti Adamu na Eva ŵafwe chifukwa cha ivyo ŵakachita. Kweni ise wali kutileka waka yayi. Chiuta wakatuma mwana wake Yesu kuti watifwire. Tiyeni tiwoneso pa Ŵaroma 6:23. Pakwamba na mazgu ghakuti: “Malipiro agho kwananga kukupeleka ni nyifwa.” Kweni likuyowoyaso kuti “Chawanangwa icho Chiuta wakupeleka mbumoyo wamuyirayira mwa Khristu Yesu Fumu yithu.” Nyifwa ya Yesu yikutovwira kuti tizawombokwe ku kwananga na nyifwa. *
SEMBE NTCHAWANANGWA CHIKURU CHAKUFUMA KWA CHIUTA
Tiwonge: Pali fundo yinyake mu vesi ili iyo nkhukhumba kuti tidumbiskane.
Takondwa: Ni njini?
Tiwonge: Lemba ili likuti: “Chawanangwa icho Chiuta wakupeleka mbumoyo wamuyirayira mwa Khristu Yesu Fumu yithu.” Usange Yesu wakasuzgika na kutifwira, chifukwa wuli vesi ili likuti sembe ‘ntchawanangwa icho Chiuta’ wali kupeleka m’malo mwakuti ‘ntchawanangwa icho Yesu wali kupeleka’? *
Takondwa: Nadi. Nkhumanya yayi.
Tiwonge: Chiuta wakalenga Adamu na Eva. Ndipo iwo ŵakamunangira apo ŵakaleka kumupulikira mu munda wa Edeni. Chiuta vikamuŵinya chomene apo iwo ŵakagaluka. Kweni nyengo yeneyiyo Yehova wakayowoya nthowa yakumazgira suzgo ili. * Wakatuma mwana wake Yesu kwiza pa charu chapasi kuzakapeleka umoyo wake kuŵa sembe ya kutiwombora. Sembe iyi ntchawanangwa nadi cha kufuma kwa Chiuta. Paliso chinyake icho tikuyowoyera kuti sembe ntchawanangwa chakufuma kwa Chiuta. Kasi muli kughanaghanirapo umo Chiuta wakajipulikira apo mwana wake wakakomekanga?
Takondwa: Yayi, nindaghanaghanirepo.
Tiwonge: Nawona tuvidoli, ka muli na ŵana?
Takondwa: Enya, nili na ŵaŵiri, kanyamata na kasungwana.
Tiwonge: Imwe pakuŵa mupapi mukwenera kumanya umo Yehova wakajipulikira. Kasi mukuwona kuti Yehova wakajipulika wuli apo Mwana wake ŵakamukakanga, kumuseka, kumutimba, kumukhoma pa khuni, na kumuleka kuti wafwe?
Takondwa: Nindaghanaghanirepo. Kweni vikwenera kuti vikamuŵinya chomene.
Tiwonge: Enya nadi, nangauli ntchakusuzga kumanya umo wakajipulikira pa zuŵa ilo kweni fundo njakuti vikamuŵinya. Ndipo tikumanya chifukwa icho wakazomerezgera kuti Mwana wake wasuzgike. Lemba la Yohane 3:16 ndilo likulongosora makora chifukwa ichi. Mungaŵerenga lemba ili.
Takondwa: Oho. Likuti: “Pakuti Chiuta wakachitemwa chomene charu, lekani wakapeleka Mwana wake wapadera, kuti waliyose uyo wakupulikana mwa iyo waleke kuparanyika kweni waŵenge na umoyo wamuyirayira.”
Sembe ya kuwombora ntchawanangwa chikuru icho Yehova wali kutipa chifukwa chakuti wakutitemwa
Tiwonge: Nawonga. Wonani kukwambilira kwa vesi ili. Likuti: “Chiuta wakachitemwa chomene charu.” Fundo yikuru apa ni chitemwa. Lekani Chiuta wakatuma Mwana wake kuti watifwire. Sembe ya kuwombora ntchawanangwa chikuru icho Yehova wali kutipa chifukwa chakuti wakutitemwa. Lekani chaka chilichose Ŵakaboni ŵa Yehova ŵakukumbukira nyifwa ya Yesu. Kasi mwapulikiska ivyo tadumbiskana?
Takondwa: Enya napulikiska. Nawonga chomene pakunilongosolera makora nkhani iyi.
Kasi muli na fumbo pa ivyo Baibolo likusambizga? Kasi pali vinthu ivyo Ŵakaboni ŵa Yehova ŵakugomezga, kweni imwe mukuvipulikiska yayi? Usange ni nthena, fumbani yumoza wa Ŵakaboni ŵa Yehova kuti wamulongosolerani.
^ ndime 5 Chaka chilichose Ŵakaboni ŵa Yehova ŵakukumbukira nyifwa ya Yesu. Chaka chino tikumbukirenge pa Chinkhondi, Epulero 3.
^ ndime 32 Nkhani yakunthazi yizamulongosora umo sembe ya Yesu yizamutovwilira kuti tizawombokwe ku kwananga. Kweniso ivyo tingachita kuti tizakasange vitumbiko.
^ ndime 36 Baibolo likuti Chiuta na Yesu ŵakuyana yayi. Kuti mumanye vinandi wonani chipaturo 4 mu buku lakuti Kasi Baibolo Likusambizgaci Comenecomene? lakupharazgika na Ŵakaboni ŵa Yehova.
^ ndime 38 Wonani Genesis 3:15.
Manyani Vinandi
Sembe—Yakuwombora Ntchawanangwa Chapadera
Kasi sembe yakuwombora ni vichi? Sembe iyi yingamovwirani wuli?
Chifukwa Wuli Yesu Wakasuzgika na Kufwa?
Kasi nyifwa yake yingamovwirani wuli?


text: 21 Nkhawona kuchanya kuphya na charu chapasi chiphya,+ pakuti kuchanya kwakale na charu chapasi chakale vikafumapo,+ ndipo nyanja+ kulijeso.2 Nkhawonaso msumba utuŵa, Yerusalemu Muphya wakukhira kufuma kuchanya kwa Chiuta+ ndipo wakanozgeka nga ni mwali uyo wajitozga kuti wapokelere mfumu wake.+3 Nkhapulika mazgu ghakuru kufuma ku chitengo,* ghakati: “Wonani! Hema la Chiuta lili na ŵanthu. Iyo wazamukhala nawo, ndipo iwo ŵazamuŵa ŵanthu ŵake. Chiuta wazamuŵa nawo pamoza.+4 Wazamufyura masozi ghose ku maso ghawo,+ ndipo nyifwa yizamuŵakoso yayi.+ Kuzamuŵavya kutengera panji kulira, kutampha nesi vyakuŵinya.+ Vinthu vyakale vyafumapo.”5 Uyo wakakhala pa chitengo*+ wakati: “Wonani! Nkhupanga vinthu vyose kuŵa viphya.”+ Kweniso wakati: “Lemba, chifukwa mazgu agha ngakugomezgeka na ghaunenesko.”6 Wakati kwa ine: “Ghafiskika! Ndine Alefa na Omega,* wakwamba na waumaliro.+ Waliyose uyo wali na nyota nizamumupa maji kufuma mu chisimi cha maji gha umoyo kwawanangwa.*+7 Waliyose uyo wathereska wazamuhara vinthu ivi, nizamuŵa Chiuta wake, ndipo iyo wazamuŵa mwana wane.8 Kweni ŵawofi, ŵambura chipulikano,+ awo ŵakuchita vinthu vyaukazuzi na vyakuseluska, ŵakukoma ŵanthu,+ ŵazaghali,*+ ŵakuchita vyamizimu, ŵakusopa vikozgo, na ŵatesi wose+ chigaŵa chawo chizamuŵa mu nyanja iyo yikugolera na moto na sulefure.+ Iyi yikwimira nyifwa yachiŵiri.”+9 Ndipo kukiza yumoza wa ŵangelo 7 awo ŵakaŵa na ŵabakule 7 ŵakuzura na masoka 7 ghaumaliro,+ ndipo wakati kwa ine: “Zanga, nikulongore mwali, muwoli wa Mwana wa mberere.”+10 Ntheura wakaniyegha mu nkhongono ya mzimu kuya nane ku phiri likuru na litali, ndipo wakanilongora msumba utuŵa, Yerusalemu, ukukhira kufuma kuchanya kwa Chiuta,+11 ukaŵa na uchindami wa Chiuta.+ Kugadima kwake kukaŵa nga nkhwa libwe lakuzirwa chomene, nga ni libwe la yasipisi lakuŵala langalanga.+12 Ukaŵa na linga likuru na litali ndipo likaŵa na vipata 12. Pa vipata pakaŵa ŵangelo 12. Pa vipata pakalembeka mazina gha mafuko 12 gha ŵana ŵa Israyeli.13 Kuvuma kukaŵa vipata vitatu, kumpoto vipata vitatu, kumwera vipata vitatu ndiposo kuzambwe vipata vitatu.+14 Linga la msumba likaŵa na malibwe 12 gha fawundeshoni, ndipo pa malibwe agha pakaŵa mazina 12 gha ŵapositole 12+ ŵa Mwana wa mberere.15 Sono uyo wakayowoyanga nane wakakolera thete lagolide lakupimira kuti wapime msumba na vipata vyake ndiposo linga lake.+16 Msumba ukayana waka mu vigaŵa vyose vinayi, ndipo utali wake ukayana waka na usani wake. Wakapima msumba na thete, ukaŵa masitadiyo 12,000.* Utali wake na usani wake na kutumphuka kwake vikayana waka.17 Wakapimaso linga, likaŵa mikono 144,* kuyana na chakupimira cha munthu, icho chikuyana waka na cha mungelo.18 Sono linga likazengeka na yasipisi,+ ndipo msumba ukaŵa wagolide lanadi nga ni gilasi lakulangara.19 Mafawundeshoni gha linga la msumba ghakatozgeka na mtundu uliwose wa libwe lakuzirwa: fawundeshoni yakwamba yikaŵa ya yasipisi, yachiŵiri safiro, yachitatu kalakedoni, yachinayi samaragido,20 yachinkhondi saradoniki, ya 6 saradiyoni, ya 7 kurusolito, ya 8 berulo, ya 9 topazi, ya 10 kurusopuraso, ya 11 hayakinto ndipo ya 12 ametusito.21 Vipata 12 vikaŵa vyangale 12. Chipata chilichose chikaŵa cha ngale yimoza. Msewu ukuru wa mu msumba ukaŵa wa golide lanadi, nga ni gilasi lakulangara.22 Nkhaliwonamo yayi tempile, chifukwa Yehova* Chiuta Wankhongonozose+ ndiyo ni tempile lake, kweniso Mwana wa mberere.23 Msumba ukakhumbikwira dazi yayi nesi mwezi kuti uŵalirepo, pakuti uchindami wa Chiuta ukangweluska msumba,+ ndipo nyali yake wakaŵa Mwana wa mberere.+24 Mitundu yizamwenda mu ungweru wake,+ ndipo mathemba gha charu chapasi ghazamwizamo na uchindami wawo.25 Vipata vyake vizamujalika yayi na muhanya, pakuti usiku uzamuŵako yayi.+26 Ndipo ŵazamwizamo na uchindami na ntchindi za mitundu.+27 Kweni chilichose chakufipirwa na waliyose uyo wakuchita chinthu chakuseluska na utesi wazamunjiramo yayi.+ Kweni ŵekha awo ŵalembeka mu mupukutu wa umoyo wa Mwana wa mberere ndiwo ŵazamunjiramo.+


text: 10 Sono fumukazi ya ku Sheba yikapulika vya Solomoni, kukhwaskana na zina la Yehova.+ Ntheura yikiza kuti yimuyezge na mafumbo ghakutindika.*+2 Yikiza ku Yerusalemu na wumba ukuru,+ ngamila izo zikanyamura mafuta gha basamu,+ golide linandi chomene na malibwe ghakuzirwa. Yikafika kwa Solomoni na kuyowoya nayo vyose ivyo vikaŵa mu mtima wake.3 Solomoni wakazgora mafumbo ghake ghose. Pakaŵavya chinthu chinonono* chakuti themba likatondeka kuyilongosolera.4 Fumukazi ya ku Sheba yikati yawona vinjeru vyose vya Solomoni,+ nyumba iyo wakazenga,+5 vyakurya pa thebulu lake,+ kakhaliro ka ŵateŵeti ŵake, kachitiro ka ŵakupelekera vyakurya na kavwaliro kawo, ŵakupelekera vyakumwa na kavwaliro kawo, na sembe zake zakotcha izo wakapelekanga pa nyumba ya Yehova, yikati waka pwaza!*6 Penepapo yikati kwa themba: “Ivyo nkhapulika mu charu chane pa ivyo wachita* kweniso vinjeru vyako, vikaŵa vyaunenesko nadi.7 Kweni nkhagomezga chara m’paka niza na kujiwonera nekha na maso ghane. Wonani, ivyo nkhaphalirika vikukwana yayi na hafu. Waluska chomene mu vinjeru na usambazi kuluska ivyo nkhapulika.8 Mbakukondwa ŵanthu ŵako, ndipo mbakukondwa ŵateŵeti ŵako awo ŵakwimilira pamaso pako nyengo zose, kupulika vinjeru vyako.+9 Walumbike Yehova Chiuta wako,+ uyo wakakondwa nawe pakukuŵika pa chitengo cha Israyeli. Pakuti Yehova wakutemwa Israyeli muyirayira, wakwimika iwe themba kuti weruzgenge mwakunyoloka na kuchita urunji.”10 Penepapo fumukazi yira yikapeleka kwa themba matalente* 120 gha golide na mafuta gha basamu+ ghanandi na malibwe ghakuzirwa.+ Vindachitikeposo kuti kwize mafuta ghanandi nthena gha basamu kuyana na agho fumukazi ya ku Sheba yikapeleka kwa Themba Solomoni.11 Ngalaŵa zinandi za Hiramu izo zikayegha golide la ku Ofiri+ zikizaso na mathabwa ghanandi gha aligamu+ na malibwe ghakuzirwa+ kufuma ku Ofiri.12 Mathabwa agha, themba likapangira vyakukhozgera nyumba ya Yehova, na nyumba ya themba. Likapangiraso ŵabango na vyakwimbira vya vingwe vya awo ŵakimbanga.+ Vindachitikepo kuti mathabwa ghanandi nthena gha aligamu ghize panji kuwoneka m’paka muhanya uno.13 Themba Solomoni likapaso fumukazi ya ku Sheba chilichose icho yikakhumba na chilichose icho yikapempha, kusazgapo na ivyo likamupa mwawanangwa.* Pamanyuma fumukazi yikafumako, yikawelera ku charu chake pamoza na ŵateŵeti ŵake.+14 Uzito wa golide ilo likizanga kwa Solomoni mu chaka chimoza ukakwananga matalente 666,+15 kwambura kupenderako lakufuma ku ŵamalonda, na ku chandulo icho wakasanganga ku ŵamalonda na mathemba ghose gha Ŵaarabu na ku ŵalongozgi ŵa charu.16 Themba Solomoni likapanga viskango vikuruvikuru vyakukwana 200 vya golide lakusazgikana na malibwe ghanyake+ (ku chiskango chilichose kukanjira mashekele* 600 gha golide).+17 Likapangaso tuviskango tuchokotuchoko* 300 twa golide lakusazgikana na malibwe ghanyake (ku kachiskango kalikose kukanjira mamina* ghatatu gha golide). Ndipo themba likaviŵika mu Nyumba ya Nkhorongo ya ku Lebanoni.+18 Themba likapangaso chitengo chikuru cha mino gha zovu+ ndipo chikamatika na golide lakwengeka makora.+19 Pakaŵa makwelero 6 kukafika ku chitengo. Chitengo chira chikaŵa na kamtenje kumanyuma. Chitengo chikaŵa na vyakuŵikapo mawoko uku na uku, kweniso nkhalamu ziŵiri+ zikimikika pafupi na vyakuŵikapo mawoko.20 Mumphepete mwa makwelero 6 mukaŵa nkhalamu 12. Zikimikika uku na uku. Pakaŵavya ufumu unyake uwo ukapanga vinthu nga ni ivi.21 Vyakumweramo vyose vya Themba Solomoni vikaŵa vya golide, ndipo viteŵetero vyose vya mu Nyumba ya Nkhorongo ya ku Lebanoni+ vikaŵa vya golide liwemi chomene. Pakaŵavya icho chikapangika na siliva, chifukwa mu mazuŵa gha Solomoni+ siliva likawonekanga kuti nkhanthu chara.22 Themba likaŵa na ngalaŵa zinandi za ku Tarishishi+ pa nyanja pamoza na ngalaŵa za Hiramu. Kamoza pa vyaka vitatu vilivyose, ngalaŵa za ku Tarishishi zikizanga na golide na siliva, mino gha zovu,+ ŵamunkhwere, na viyuni vya pikoku.23 Ntheura Themba Solomoni likaluska mathemba ghanyake ghose pa charu chapasi mu usambazi+ na vinjeru.+24 Ŵanthu ŵa charu chose ŵakizanga kwa Solomoni kuzakapulika vinjeru ivyo Chiuta wakaŵika mu mtima wake.+25 Waliyose wakizanga na vyawanangwa: vinthu vyasiliva, vinthu vyagolide, malaya, vilwero, mafuta gha basamu, mahachi, na myulu. Ivi vikachitikanga chaka na chaka.26 Solomoni wakawunjika magileta ghanandi na mahachi.* Wakaŵa na magileta 1,400 na mahachi* 12,000,+ wakaghaŵika mu misumba ya magileta kweniso pafupi na themba mu Yerusalemu.+27 Themba likawunjika siliva mu Yerusalemu, unandi wake nga ni malibwe, ndipo makuni gha sidara ghakaŵa ghanandi chomene nga ni makuni gha mkuyu mu Shefela.+28 Mahachi gha Solomoni ghakachita kugulika ku Eguputo, ndipo ŵamalonda ŵa themba ŵakaguranga mahachi mu magulumagulu pa mtengo umoza.+29 Gileta limoza lakufuma ku Eguputo likagulikanga masiliva 600, ndipo hachi limoza likagulikanga masiliva 150. Ndipo ŵakaviguliskanga ku mathemba ghose gha Ŵahiti+ na mathemba gha Siriya.


text:
NKHANI YAKULONGOSORA UMOYO WA MUNTHU
Adada Ŵakati Ŵafwa, Nkhasanga Dada Munyake
ADADA ŵakababika mu 1899, mu Graz, ku Austria. Ntheura, ŵakaŵa muwukirano pa nyengo ya Nkhondo Yakwamba ya Caru Cose. Nkhondo Yaciŵiri ya Caru Cose yikati yamba mu 1939, ŵakalembeka usilikari na boma la Germany. Ŵakakomeka mu 1943 apo ŵakarwanga nkhondo mu Russia. Pa nyengo iyi nkhaŵa na vyaka viŵiri pera. Ntheura, nkhaŵamanya makora yayi. Nkhati namba sukulu, nkhaŵanga na citima comene cifukwa cakuti ŵanyane ŵakaŵa na adada ŵawo peneapo ine nkhaŵavya. Apo nkhaŵa muwukirano, nkhapembuzgika nati namanya vyakukhwaskana na Adada ŵithu ŵa kucanya, awo ŵangafwa yayi.
APO NKHAŴA MU GULU LA ŴAWUKIRANO LAKUCEMEKA KUTI BOY SCOUTS
Apo nkhaŵa na vyaka vinkhondi na viŵiri, nkhanjira mu gulu la ŵawukirano lakucemeka kuti Boy Scouts. Gulu la pa caru cose ili, wakambiska ni mulara wa ŵasilikari ŵa boma la Britain zina lake Robert Stephenson Smyth Baden-Powell mu 1908 ku Great Britain. Mu 1916, wakambiska gulu lakucemeka Wolf Cubs (panji Cub Scouts) la ŵawukirano ŵa msinkhu wane.
Nkhakondwanga comene para taluta ku vigaŵa vyakutali na tawuni kuumaliro wa sabata. Ku malo agha, tikagonanga mu mathenti, kuvwara mayunifomu, na kwenda mwakulondezga kulira kwa ng’oma. Nkhatemwanga comene kucezga na ŵawukirano ŵanyane, kwimbira nawo lumoza sumu pakotha moto usiku, na kuseŵera mu makuni. Kweniso tikasambiranga vinandi vyakukhwaskana na cilengiwa ndipo ici cikanovwira kuti nilumbenge Mlengi withu.
Gulu la ŵawukirano ili, likuciskika kuti licitenge milimo yiwemi zuŵa lililose. Iyi ndiyo fundo iyo likwendera. Pakutawuzgana tikayowoyanga mazgu ghakuti, “Ŵakunozgeka Nyengo Yiliyose.” Malonje agha nkhaghatemwanga comene. Pa gulu lithu, tikaŵapo ŵawukirano ŵakujumpha 100, ŵanyake ŵakaŵa Ŵakatolika, hafu ŵakaŵa ŵa machalichi ghanyake, ndipo yumoza wakaŵa Mubuda.
Kwambira waka mu 1920, magulu agha ghakucita maungano, panji viphikiro, para pajumpha vyaka vicoko waka. Nkhalutapo ku ungano wacinkhondi na ciŵiri wa pa caru cose uwo ukacitikira mu tawuni ya Bad Ischl, ku Austria, mu Ogasiti 1951, ndiposo wacinkhondi na cinayi uwo ukacitikira mu Sutton Park, kufupi na Birmingham, ku England, mu Ogasiti 1957. Pa ungano wacinkhondi na cinayi uwu, pakawungana ŵawukirano ŵakukwana 33,000 ŵakufuma mu vyaru na vigaŵa 85. Kweniso ŵanthu ŵanyake pafupifupi 750,000 ŵakiza ku ciphikiro ici, pamoza na Queen Elizabeth wa ku England. Kwa ine ivi vikaŵa nga mbubali wa pa caru cose. Pa nyengo iyi nkhamanyanga yayi kuti nizamuŵa mu ubali wa pa caru cose wakukondweska comene, enya ubali wauzimu.
APO NKHAKUMANA NA KABONI WA YEHOVA KAKWAMBA
Cadera mu Malici panji mu Epulero 1958, nkhaŵa pafupi kumalizga masambiro gha kupelekera vyakurya mu Grand Hotel Wiesler ya mu msumba wa Graz, ku Austria. Ku malo agha, Rudolf Tschiggerl, munyane wa ku nchito uyo wakagwiranga nchito ya kuphika, wakanipharazgira mwamwaŵi. Nkhaŵa kuti nindapulikepo vyakuti kuli unenesko. Wakadankha kuyowoya vya cisambizgo ca Utatu ndipo wakati nchambura kufuma mu Baibolo. Nkhamususka ndipo nkhakhumbanga kuti nilongore kuti ngwakupuvya. Nkhamutemwanga ndipo nkhakhumbanga kuti nimukhorweske kuti wawelere mu Chalichi la Katolika.
Rudolf, uyo tikamucemanga kuti Rudi, wakakhumbanga kunipa Baibolo. Nkhakosera kuti liŵe Lacikatolika. Wakati wanipa, nkhambapo kuliŵazga ndipo nkhasanga kuti waŵikamoso kathirakiti kakusindikizgika na Watchtower Society. Nkhakaŵazga yayi cifukwa nkhaghanaghananga kuti tumapepara twanthena tungalembeka nga nthwaunenesko kweni tungaŵa twautesi. Kweni nkhakhumbanga nipera kucezga nayo vya Baibolo. Rudi wakacita vinthu mwaumanyi cifukwa wakanipaso kabuku kanyake yayi. Kwa myezi pafupifupi yitatu, tikadumbiskananga vya Baibolo nyengo na nyengo ndipo kanandi tikalekanga usiku.
Nkhati namalizga masambiro ghara ku hotelo ya mu tawuni yakwithu ya Graz, amama ŵakanipa ndalama zakuti nkhalutizgire masambiro ku sukulu yakusambizga kendeskero ka hotelo. Ntheura, nkhaluta ku tawuni ya Bad Hofgastein, mu cidikha ca Alps, uko kukaŵa sukulu iyi. Sukulu iyi yikakolerananga na hotelo yakucemeka Grand Hotel mu tawuni ya Bad Hofgastein, ndipo nyengo zinyake nkhagwiranga nchito ku hotelo iyi kuti nimanye vinandi kuluska ivyo nkhasambiranga mu kilasi.
ŴADUMBU ŴAŴIRI ŴAMISHONALE ŴAKANENDERA
Rudi wakatumizga adiresi yane yiphya ku ofesi ya munthavi ya ku Vienna, ndipo ofesi yikatumizga adiresi iyi ku ŵadumbu ŵaŵiri, Ilse Unterdörfer na Elfriede Löhr, awo ŵakaŵa ŵamishonale. * Zuŵa linyake, uyo wakapokeleranga ŵalendo pa hotelo wakanicema na kuyowoya kuti pawaro piza ŵanakazi ŵaŵiri ŵakunipenja ndipo ŵali mu galimoto. Nkhazizwa cifukwa cakuti nkhamanyangapo kalikose yayi. Kweni nkhaluta kuti nkhawone kuti mbanjani. Nyengo yikati yajumphapo nkhamanya kuti Ŵakaboni aŵa ŵakacitapo mulimo wa kuyegha mabuku mu nyengo ya Nazi ku Germany apo mulimo withu ukaŵa wakukanizgika pambere Nkhondo Yaciŵiri ya Caru Cose yindacitike. Pambere nkhondo yindambe, ŵapolisi ŵacibisibisi ŵa Germany ŵakakaka ŵadumbu aŵa na kuŵatumizga ku msasa wakuyuzgirako ŵanthu wa Lichtenburg. Pa nyengo ya nkhondo, ŵakaŵasamuskira ku msasa wa Ravensbrück pafupi na Berlin.
Ŵadumbu aŵa pakaŵako paunthanga na amama, ntheura nkhaŵacindikanga. Lekani nkhakhumba yayi kudumbiskana nawo nyengo yitali ndipo pamanyuma pa masabata ghanandi panji myezi niŵaphalire kuti nkhukhumba yayi kulutizga. Ntheura nkhaŵapempha kuti ŵanilekere waka malemba pa cisambizgo ca Ŵakatolika cakuti mpositole Petrosi ndiyo wakaŵa papa wakwamba, ndiposo kuti kwambira waka na iyo papa waliyose wakulekera munyake mazaza, ico cikucemeka kuti uhaliri wa upositole. Nkhaŵaphalira kuti nizamutora malemba agha na kuluta nagho kwa wasembe na kudumbiskana nayo. Nkhaghanaghananga kuti para nacita nthena ndipo nimanyenge unenesko.
UMO NKHAMANYIRA VYA ADADA ŴATUŴA ŴAUNENESKO ŴA KUCANYA
Chalichi la Katolika likusambizga kuti mazgu gha Yesu agho ghali pa Mateyu 16:18, 19 ghakukhozgera cisambizgo ca uhaliri wa upositole. Kweniso Ŵakatolika ŵakusambizga kuti papa ni Dada Mutuŵa, ndipo wakubudiskapo yayi para wakuyowoya vigomezgo vyawo. Ŵakatolika ŵanandi ŵakugomezga fundo iyi ndipo cipulikano cawo cikujintha penepapa. Nane nkhagomezganga fundo iyi ndipo nkhaghanaghananga kuti usange papa wakuti cisambizgo ca Utatu nchaunenesko, mbwenu ndikuti nchaunenesko nadi. Kweni usange papa wangabudiska, mbwenu cisambizgo ca Utatu naco cingaŵa cautesi.
Nkhati naluta kwa wasembe, wakatondeka kuzgora mafumbo ghane, kweni wakanitolera buku pa shelufu la visambizgo vya Ŵakatolika ilo lili na cisambizgo ca uhaliri wa upositole. Wakaniphalira kuti nilute nalo ku nyumba kwane kuti nkhaliŵazge. Nkhati naliŵazga, nkhalutaso kwa iyo na mafumbo ghanyake ghanandi. Paumaliro, wasembe wati watondeka kuzgora mafumbo ghane, wakati: “Ningakukhorweska yayi, ndipo nawe unganikhorweska yayi. . . . Pawemi mwanangwa!” Wakakhumba yayi kuti walutilire kudumbiskana nane.
Pa nyengo iyi, nkhaŵa wakunozgeka kusambira Baibolo na Ilse na Elfriede. Ŵakanisambizga vinandi vyakukhwaskana na Adada Ŵatuŵa ŵaunenesko ŵa kucanya, a Yehova Ciuta. (Yoh. 17:11) Ŵadumbu ŵaŵiri aŵa ŵakacitiranga maungano mu nyumba ya mbumba yinyake yakunweka, cifukwa pa nyengo iyi ku malo agha kukaŵavya mpingo. Pa maungano pakizanga ŵanthu ŵacoko waka. Nkhani zakusambira pa maungano, ŵadumbu aŵa ŵakacitanga kudumbiskana pakuti pakaŵavya mubali wakubapatizika kuti walongozgenge. Nyengo zinyake kukizanga mubali wakufuma kunyake, uyo wakazakadumbanga nkhani yacisanisani mu malo gha lenti.
UMO NKHAMBIRA UTEŴETI
Ilse na Elfriede ŵakamba kunisambizga Baibolo mu Okutobala 1958, ndipo nkhabapatizika pakati pajumpha myezi yitatu, mu Janyuwale 1959. Pambere nindabapatizike, nkhaŵapempha usange ningaluta nawo mu upharazgi wa ku nyumba na nyumba, kuti niwone umo mulimo wa kupharazga ukucitikira. (Mil. 20:20) Nati naluta nawo kakwamba, nkhaŵafumba usange nane ningaŵa na cigaŵa cane cakupharazgako. Ŵakanipa muzi unyake, ndipo nkhalutanga nekha kukapharazga ku nyumba na nyumba na kupanga maulendo ghakuwelerako. Mubali wakwamba kwenda nayo mu uteŵeti wa ku nyumba na nyumba, wakaŵa mulaŵiliri wa dera uyo wakiza kuzakaticezgera pakati pajumpha nyengo.
Mu 1960, nkhati namalizga masambiro ghane ghakukhwaskana na kendeskero ka hotelo, nkhawelera ku tawuni yakukwithu kuti nkhayezge kovwira ŵabali ŵane kusambira unenesko wa mu Baibolo. Mpaka sono palije uyo wali kwiza mu unenesko, kweni ŵanji ŵamba kunweka.
UTEŴETI WANYENGOZOSE
Mu 1961, makalata ghakufuma ku ofesi ya munthavi ghakuciska uteŵeti wa upayiniya ghakaŵazgikanga mu mipingo. Nkhaŵa kuti nindatore ndiposo nkhaŵa na nkhongono, ntheura nkhawona kuti pakaŵavya cifukwa cakutondekera kucita upayiniya. Nkhapempha mulaŵiliri wa dera, zina lake Kurt Kuhn, kuti wayowoyepo maghanoghano ghake pa nkhani yakuti nilutilire kugwira nchito kwa myezi yinyake yicoko waka kuti nisange ndalama zakugulira galimoto yakuti yizakanovwirenge pakucita upayiniya. Iyo wakanifumba kuti. “Kasi Yesu na ŵapositole ŵakaŵa na galimoto pakucita uteŵeti wanyengozose?” Fumbo ili likanovwira kuti nisankhe makora. Nkhaghanaghana vyakuti nambe kucita upayiniya mwaluŵiro. Kweni pakuti nkhagwiranga nchito maora 72 sabata yiliyose mu resitiranti ya ku hotelo, nkheneranga kusintha dankha vinyake.
Nkhamupempha bwana wane kuti nigwirenge nchito maora 60 pa sabata. Wakanizomerezga kweni malipiro wakanicepeskerako yayi. Pakati pajumpha nyengo nkhamupemphaso kuti nigwirenge nchito maora 48 pa sabata. Wakanizomerezgaso kweni malipiro ghakaŵa gheneghara. Pakati pajumphaso nyengo nkhamupemphaso kuti nigwirenge nchito maora 36 pa sabata, panji kuti maora 6 kwa mazuŵa 6, ndipo wakanizomerezgaso. Cakuzizika cikaŵa cakuti malipiro ghane ghakasintha yayi. Vikulongora kuti abwana ŵane ŵakakhumbanga yayi kuti nileke nchito. Vikati vyaŵa nthena, nkhamba kucita upayiniya wanyengozose. Pa nyengo iyi, mupayiniya wakeneranga kufiska maora 100 pa mwezi.
Pakati pajumpha myezi yinayi, nkhimikika kuŵa mupayiniya wapadera ndiposo kuŵa muteŵeti wa mpingo mu mpingo ucoko mu cigaŵa ca Carinthia, mu tawuni ya Spittal an der Drau. Pa nyengo iyi, ŵapayiniya ŵapadera ŵakeneranga kufiska maora 150 pa mwezi. Nkhaŵavya munthu wakucita nayo upayiniya, kweni nkhawonganga wovwiri wa mudumbu Gertrude Lobner, uyo wakacitanga uteŵeti wa kovwira muteŵeti wa mpingo. *
UMO MAUTEŴETI GHANE GHAKASINTHIRANGA
Mu 1963, nkhimikika kuŵa mulaŵiliri wa dera. Nyengo zinyake nkhendanga pa sitima ya pamtunda kufuma pa mpingo unyake kuya pa unyake uku nayegha vikwama vizito. Ŵabali ŵanandi ŵakaŵavya galimoto, ntheura palije waliyose uyo wakizanga kuzakanitora pa siteji ya sitima. Kuti nigege kujilongora, nkhakweranga galimoto yayi pakuluta ku nyumba iyo namufikirako, ntheura nkhendanga waka wapasi.
Mu 1965, nkhacemeka kuti nkhasambire Sukulu ya Giliyadi mu kilasi la nambara 41. Pa nyengo iyi nkhaŵa kuti nindatore. Ŵanandi awo nkhasambira nawo, ŵakaŵa kuti ŵandanjire mu nthengwa. Nkhati namalizga masambiro agha, nkhazizwa kuti nkhatumikaso kukaya kwithu ku Austria kukalutizga mulimo wa kulaŵilira dera. Ndipouli, pambere nindafumeko ku United States, ŵabali ŵakanipempha kuti nendere lumoza na mulaŵiliri munyake wa dera kwa masabata ghanayi. Nkhakondwa comene kuteŵetera na mubali wacitemwa uyu, zina lake Anthony Conte, mweneuyo wakatemwangaso uteŵeti wa m’munda ndipo vinthu vikamwenderanga makora comene mu upharazgi. Tikateŵetera lumoza mu cigaŵa ca Cornwall ico ciliko patali na Msumba wa New York.
Nkhati nafikaso mu Austria, nkhatumika ku dera linyake, uko nkhakumana na mudumbu wakutowa comene wambura kutengwa, zina lake Tove Merete. Wakakulira mu unenesko kwambira waka apo wakaŵa na vyaka vinkhondi. Para ŵabali ŵakutifumba umo tikasangirana, mwakuseka tikuzgora kuti, “Ofesi ya munthavi ndiyo yikawovwira kuti tisangane.” Tikatorana pakati pajumpha caka cimoza, mu Epulero 1967, ndipo nkhazomerezgeka kuti nilutilire kucita mulimo wa kwendakwenda lumoza na iyo.
Caka cakulondezgapo, nkhamanya kuti Yehova wanisora kuti niŵe mwana wake wauzimu cifukwa ca lusungu lwake lukuru. Ntheura, nkhaŵa paubwezi wapadera na Adada ŵane ŵa kucanya na wose, awo kuyana na lemba la Ŵaroma 8:15, ‘ŵakucemerezga kuti: “Abba, Ŵadada!”’
Ine na Merete tikalutilira kuteŵetera mu dera ndiposo mu cigaŵa mpaka mu 1976. Nyengo zinyake, mu nyengo yakuzizima tikagonanga mu cipinda kwambura mbawura nangauli kukazizimanga comene mwakuti maji ghakakhomanga. Zuŵa linyake pakuwuka tikasanga kuti kumutu bulangeti lili gwa! cifukwa cakuti mvuci withu ukakhoma na mphepo. Ntheura tikawona kuti nchiwemi kuti tiyeghenge mbawura yamagesi kuti yithukizgenge cipinda usiku. Ku malo ghanyake cimbuzi cikaŵangako patali na nyumba, ntheura usiku tikeneranga kufuma mu nyumba na kwenda mu ciwuvi kuluta ku cimbuzi, icoso cikazizimanga comene. Kweniso tikaŵavya nyumba yithu, ntheura pa Mande kanandi tikagonanga mu cipinda ico ŵakatipanga pakucezgera mpingo. Kufuma apo, pa Ciŵiri mulenji tikalutanga ku mpingo unyake.
Nili wakukondwa comene kuti mu vyaka vyose ivi, muwoli wane wakutemweka walutilira kunovwira. Wakuwutemwa comene uteŵeti wa m’munda, ndipo nindamucicizgepo kuti walute mu upharazgi. Kweniso wakutemwa ŵabali na ŵadumbu ndipo wakughanaghanira comene ŵanji. Pa nkhani iyi, wanovwira comene.
Mu 1976, tikacemeka kuti tikateŵeterenge pa ofesi ya munthavi ya Austria ku Vienna, ndipo uku nkhimikika kuŵa mu Komiti ya Munthavi. Pa nyengo iyi, ofesi ya munthavi ya ku Austria yikalaŵiliranga mulimo mu vyaru vinandi vya ku Mafumiro gha Dazi kwa Europe, ndiposo yikanozganga mendero ghacibisibisi gha mabuku kuya mu vyaru ivi. Mubali Jürgen Rundel ndiyo wakadangiliranga pa mulimo uwu, ndipo wakaŵa wamwamphu comene. Nkhaŵa na mwaŵi wa kuteŵetera lumoza na mubali uyu, ndipo nyengo yikati yajumphapo nkhalaŵiliranga mulimo wa kung’anamura mabuku mu viyowoyero khumi vya mu vyaru vya ku Mafumiro gha Dazi ivi. Jürgen na muwoli wake, Gertrude, ŵakulutilira kuteŵetera mwakugomezgeka ndipo mbapayiniya ŵapadera mu Germany. Kwambira mu 1978, ofesi ya munthavi ya ku Austria yikamba kusindikizga magazini mu viyowoyero vinkhondi na cimoza pa makina ghacoko ghakusindikizgira. Kweniso tikatumizganga mabuku ku ŵanthu awo ŵacemeska mu vyaru vyakupambanapambana. Otto Kuglitsch, uyo panyengo yasono wakuteŵetera pa ofesi ya munthavi ya mu Germany na muwoli wake, zina lake Ingrid, ndiyo wakawovwiranga comene pa mulimo uwu.
Ŵabali ŵa ku Mafumiro gha Dazi kwa Europe ŵakapangangaso mabuku mu vyaru vyawo mwakugwiliskira nchito makina ghakupangira fotokope. Kweni ŵakakhumbikwiranga wovwiri wakufuma ku vyaru vyakuwaro. Yehova wakavikilira mulimo uwu. Ise tikateŵeteranga pa ofesi ya munthavi, tikaŵatemwanga comene ŵabali awo ŵakateŵeteranga apo mulimo withu ukakanizgika kwa vyaka vinandi.
ULENDO WAPADERA WA KU ROMANIA
Mu 1989, nkhaŵa na mwaŵi wa kulongozgana na Mubali Theodore Jaracz, wa mu Wupu Wakulongozga, pakuluta ku Romania. Cilato ca ulendo uwu cikaŵa cakuti tikawovwire gulu linyake likuru la ŵabali kuti likoleraneso na gulu. Kwambira mu 1949, ŵakaleka kukolerana na gulu pa vifukwa vyakupambanapambana ndipo ŵakapanga mipingo yawo. Kweni ŵakalutilira kupharazga na kubapatiza. Kweniso nawo ŵakakakikanga cifukwa ca kuleka kunjilirapo pa vya caru nga mbabali awo ŵakakolerananga na gulu lakuzomerezgeka na ofesi yikuru. Mulimo withu ukaŵa kuti ucali kukanizgika mu Romania, ntheura tikakumana mu nyumba ya Mubali Pamfil Albu, pamoza na ŵalara ŵanayi na ŵimiliri ŵa Komiti ya Caru yakuzomerezgeka ya mu Romania. Kweniso pakufuma ku Austria, tikaŵa lumoza na mung’anamuri, Rolf Kellner.
Pa usiku waciŵiri wa cidumbirano ici, Mubali Albu wakaphalira ŵanyake ŵanayi kuti ŵakolerane nase, wakati: “Usange tatondeka kukolerana nawo muhanya uno, panji tingazakawusangaso cara mwaŵi unyake wanthena uwu.” Ivi vikati vyacitika, ŵabali pafupifupi 5,000 ŵakakolerana na gulu. Apa Yehova wakaluska ndipo Satana wakatondeka.
Cadera kuumaliro kwa 1989, Wupu Wakulongozga ukacema ine na muwoli wane kuti tikateŵeterenge pa ofesi yikuru ku New York. Tikazizwa comene. Tikamba kuteŵetera pa Beteli ya ku Brooklyn mu Julayi 1990. Mu 1992, nkhimikika kuti niŵe movwiri wa Komiti ya Uteŵeti ya Wupu Wakulongozga, ndipo kwambira mu Julayi 1994, nkhuteŵetera mu Wupu Wakulongozga.
KUGHANAGHANIRA VYA KUMASINDA NA KULAŴISKA KUNTHAZI
Nyengo iyo nkhagwiranga nchito ya kupelekera vyakurya mu hotelo yili kujumpha ni kale comene. Panyengo yasono nkhovwira pakunozga na kupeleka cakurya cauzimu ku ŵabali pa caru cose. (Mat. 24:45-47) Para nkhulaŵiska kumanyuma, vyaka vyakujumpha 50 ivyo naŵa mu uteŵeti wanyengozose, nili na cimwemwe ndipo nkhuwonga comene Yehova cifukwa cakuti watumbika comene ubali withu wa pa caru cose. Nkhutemwa comene kuluta ku maungano gha mitundu yose, uko tikusambira vya Adada ŵithu ŵa kucanya, a Yehova, kweniso unenesko wa mu Baibolo.
Nkhulomba kuti ŵanthu ŵanyake mamiliyoni ghanandi ŵasambire Baibolo, ŵazomere unenesko, na kuteŵetera Yehova mwakukolerana na ŵabali pa caru cose capasi. (1 Pet. 2:17) Kweniso nkhulindilira mwakunweka kuti para nazakaluta kucanya nizakawone ŵanthu ŵakuwuskika pa caru capasi, na kuwona adada awo ŵakanibaba. Nkhugomezga kuti adada, amama, na ŵabali ŵane wose ŵazamuteŵeteranga Yehova mu Paradiso.
Nkhulindilira mwakunweka kuti para nazakaluta kucanya nizakawone ŵanthu ŵakuwuskika pa caru capasi, na kuwona adada awo ŵakanibaba
^ ndime 15 Wonani nkhani yakulongosora umoyo wawo mu Gongwe la Mulinda la Cingelezi la Novembala 1, 1979.
^ ndime 27 Mazuŵa ghano, mu wupu wa ŵalara uliwose mukuŵa mulaŵiliri wa milimo ya wupu wa ŵalara ndiposo mulembi, m’malo mwa muteŵeti wa mpingo na movwiri wa muteŵeti wa mpingo.


text:
INDONESIA
Ntchito Yithu Yikaluta Panthazi
Ŵaliska ŵa matchalitchi ŵati ŵapulika kuti Ŵakaboni ŵa Yehova ŵapikaso wanangwa wa kusopa, ŵakakwiya chomene. Ŵalara ŵa ma matchalitchi ŵakujumpha 700 na ŵalongozgi ŵakufuma mu matchalitchi 7 gha Chipurotesitanti, ŵakachita ungano ku Jakarta kuti ŵaphalire boma kuti likanizgeso ntchito ya Ŵakaboni ŵa Yehova. Kweni boma likasintha yayi.
Nkhani yati yapulikikwa kuti bani yamara mu charu cha Indonesia, ŵanthu ŵanandi ŵakunweka ŵakalembera makalata ku ofesi ya munthavi kupempha mabuku panji sambiro la Baibolo. Mu 2003, ŵanthu ŵakujumpha 42,000 ŵakasangikapo pa Chikumbusko. Chiŵelengero cha ŵapharazgi wose mu charu ichi chikanjirangamo kaŵiri mu chiŵelengero ichi. Ŵanthu pafupifupi 10,000 pamoza na mulara wa Dipatimenti Yakuwona vya Chisopa, ŵakiza pa ungano wadera ku Jakarta. Mulara uyu wakazizwa chomene kuwona ŵalara na ŵana wuwo ŵakujura Malemba mu Mabaibolo ghawo. Wakasimikizgira ŵabali kuti wamuŵalongosolera makora ŵanthu kuti ŵakasinthe maghanoghano ghakubudika agho ŵali nagho kulazga ku Ŵakaboni ŵa Yehova.
Bani yati yamara, ŵamishonale ŵakalutaso ku Indonesia. Ŵamishonale ŵakwamba kuwelera ku Indonesia ni: Josef na Herawati Neuhardt * (kufuma ku Solomon Islands), Esa na Wilhelmina Tarhonen (kufuma ku Taiwan), Rainer na Felomena Teichmann (kufuma ku Taiwan), kweniso Bill na Nena Perrie (kufuma ku Japan). Pamanyuma kukiza ŵamishonale ŵaphya awo ŵakafuma waka ku sukulu ya Giliyadi na kutumika ku North Sumatra, Kalimantan, North Sulawesi, na ku madera ghanyake ghakutali mu charu ichi.
Mu 2005, ofesi ya munthavi yikachitiska masukulu ghaŵiri gha uteŵeti. Julianus Benig uyo wakaŵa yumoza wa ŵasambizgi ŵa Sukulu Yakusambizga Uteŵeti (iyo sono yikuchemeka Sukulu ya Ŵapharazgi ŵa Ufumu), wakati: “Nkhakondwa chomene kovwira ŵana ŵa sukulu kuti ŵasambizgenge mwaluso na kuyowoya makora nkhani kuti ŵaŵe ŵakovwira chomene mu gulu.” Ŵanandi awo ŵakanjira sukulu iyi, ŵakuteŵetera nga ŵapayiniya ŵapadera panji ŵalaŵiliri ŵa dera. Ŵabali ŵanandi awo ŵakanjira kilasi lakwamba la Sukulu Yakusambizga Ŵalaŵiliri Ŵakwendakwenda (iyo sono yikuchemeka Sukulu ya Ŵalaŵiliri ŵa Dera na Ŵawoli Ŵawo), ŵakasambizgika mu nyengo ya bani. Sukulu yiphya iyi, yikaŵawovwira kuti ŵachite makora ntchito yawo pamanyuma pakuti bani yamara. Ponco Pracoyo uyo wakanjira kilasi lakwamba, wakati: “Sukulu iyi yikanovwira kuti niŵenge walusungu kweniso kuti niŵikengepo mtima pa uteŵeti wane nga mulaŵiliri wa dera. Yikaŵa yiwemi chomene kweniso yakukhozga.”
Ŵakachitapo Kanthu Mwaluŵiro
Mu vyaka 25 ivyo ntchito yithu yikaŵa yakukanizgika, mipingo yinandi ku Indonesia yikawungananga mu nyumba. Mipingo yichoko waka ndiyo yikate yikwaniskenge kuzenga Nyumba ya Ufumu. Kweniso chikaŵa chakusuzga kupoka chikalata chakuzomerezga kuzenga malo ghaphya ghakusoperapo. Chifukwa chakuti mipingo yikakuranga luŵiro chomene, ofesi ya munthavi yikanozga kuti paŵe dipatimenti Yakuzenga Nyumba za Ufumu (iyo sono yikuchemeka Dipatimenti Yakulemba Mapulani na Kuzenga) kuti yiwovwirepo mwaluŵiro.
Chirwa cha Nias ku North Sumatra, ndicho chikaŵa chakwamba kuŵa na Nyumba ya Ufumu yiphya. Haogo’aro Gea, uyo wakawungananga mu mpingo wa Gunungsitoli kwa nyengo yitali, wakati: “Tati tapulika kuti tiŵenge na Nyumba ya Ufumu yiphya, tikakondwa chomene. Ofesi ya munthavi yikatumizga ŵabali 7 kuti ŵazakalongozge ntchito ya kuzenga. Nyumba ya Ufumu yikamara kuzengeka mu 2001.” Faonasökhi Laoli uyo wakaŵa mu komiti ya kuzenga, wakati: “Kale tikawungananga mu nyumba zithu, ndipo ŵanthu mu chigaŵa chithu ŵakawonanga kuti Ŵakaboni ŵa Yehova mbanthu ŵapasi chomene. Kweni tikati tamara waka kuzenga Nyumba ya Ufumu, chiŵelengero cha ŵanthu ŵakwiza ku maungano chikakwera chomene kufuma pa 20 kufika pa 40. Mu myezi 12 pera, chiŵelengero chikakwera chomene (na 500 peresenti). Nyumba ya Ufumu yithu ndiyo njakutowa chomene kuluska tchalitchi lililose mu chigaŵa chithu ndipo ŵanthu sono ŵakuchindika chomene Ŵakaboni ŵa Yehova.”
Mu 2006, ku Bandung, West Java, ŵabali ŵakamba kupenja malo ghakuti ŵazengepo Nyumba ya Ufumu yakwamba mu tawuni iyi. Singap Panjaitan uyo ni mubali mulara kweniso wakateŵeteranga mu komiti yakuzenga, wakati: “Pakatora myezi 12 kuti tisange malo ghawemi. Kweniso pambere ŵalara ŵa boma ŵandazomerezge kuti tizenge Nyumba ya Ufumu, pakakhumbikwiranga ŵanthu 60 awo Mbakaboni yayi kuti ŵazomerezge. Ŵanthu 76 pamoza na mwanakazi munyake uyo kumanyuma wakasuskanga Ŵakaboni, ŵakazomerezga kuti tizenge. Yati yamara kuzengeka, tikachema ŵazengezgani na meya wa mu Bandung kuti ŵazakaŵepo pa kujulira Nyumba ya Ufumu yiphya. Meya wakati: ‘Agha ni malo ghawemi chomene kweniso ghakutowa, ndipo matchalitchi ghose mphanyi ghakuzenga nthena.’” Nyumba ya Ufumu iyi, yikaŵa yakudikanya ndipo yikapelekeka kwa Yehova, mu 2010.
Kwambira waka mu 2001, Nyumba za Ufumu zakujumpha 100 zazengeka ku Indonesia, ndipo zinyake zichali kukhumbikwa.
^ ndime 3 Nkhani yakulongosora umoyo wa Herawati Neuhardt, yili mu Galamukani! ya Febuluwale 2011.